L-arka f'Ġerusalemm

U David ġama' l-aħjar nies ta' Iżrael, tletin elf ruħ.

Imbagħad David qam u telaq bil-poplu kollu miegħu minn Bagħale-ġuda biex italla' minn hemm l-arka ta' Alla, li ġġib l-isem tal-Mulej tal-eżerċti, li qiegħed fuq il-kerubini.

U għabbew l-arka ta' Alla fuq karru ġdid u ġarrewha mid-dar ta' Abinadab, li kienet fuq l-għolja .

U Għużża u Aħiju, ulied Abinadab, kienu jsuqu l-karru l-ġdid bl-arka ta' Alla fuqu, u Aħiju kien miexi quddiem l-arka.

U David u d-dar kollha ta' Iżrael kienu jiżfnu u jaqbżu bil-ferħ quddiem il-Mulej b'kemm kellhom saħħa, bl-għana u d-daqq taċ-ċetri, l-arpi, it-tnabar, iċ-ċnieċel u l-platti.

Xħin waslu ħdejn il-qiegħa ta' Nakon, il-gniedes tfixklu u Għużża medd idu lejn l-arka ta' Alla biex iżommha.

Il-Mulej għadab għal Għużża, u Alla laqtu hemm u baqa' mejjet tal-post ħdejn l-arka ta' Alla.

David għela għax laqat il-Mulej lil Għużża, u sejjaħ il-post Pereż-għużża sal-lum.

Dakinhar David ħass ruħu beżgħan quddiem il-Mulej u qal: "Kif jista' jkun li l-arka tal-Mulej tidħol għandi?"

U David ma riedx idaħħal għandu l-arka tal-Mulej fil-belt ta' David, u ħadha fid-dar ta' Għobededom il-Gitti.

U l-arka tal-Mulej baqgħet f'dar Għobededom, il-Gitti, tliet xhur sħaħ.

U l-Mulej bierek lil Għobededom u 'l daru kollha.

U lis-sultan David qalulu: "Il-Mulej bierek dar Għobededom u kulma għandu minħabba l-arka ta' Alla."

U mar David u talla' l-arka ta' Alla bil-ferħ mid-dar ta' Għobededom għall-belt ta' David.

U malli r-reffiegħa tal-arka tal-Mulej imxew xi sitt passi, offra b'sagrifiċċju gendus u għoġol imsemmen.

David, liebes efod tal-għażel, beda jiżfen b'ħiltu kollha quddiem il-Mulej.

U hekk David u d-dar kollha ta' Iżrael wasslu l-arka tal-Mulej b'għajjat ta' ferħ u daqq tat-trombi.

Ġara li, hi u dieħla l-arka tal-Mulej fil-belt ta' David, Mikal, bint Sawl, ittawlet mit-tieqa, u lemħet is-sultan David jaqbeż u jiżfen quddiem il-Mulej, u stmerritu f'qalbha.

Ġiebu l-arka tal-Mulej u qegħduha f'postha, fit-tinda li kien waqqaf għaliha David.

David imbagħad offra sagrifiċċji tal-ħruq u sagrifiċċji tas-sliem quddiem il-Mulej.

Meta kien offra s-sagrifiċċji tal-ħruq u s-sagrifiċċji tas-sliem, David bierek il-poplu b'isem il-Mulej tal-eżerċti; u qassam lill-poplu kollu, lill-kotra ta' Iżrael, irġiel u nisa, ftira ħobż, biċċa laħam u ċappa żbib kull wieħed.

U l-poplu kollu telaq, kulħadd lejn daru.

Xħin David raġa' lura d-dar biex isellem lil niesu, ħarġet Mikal, bint Sawl, tilqgħu u qaltlu: "Kemm kien sabiħ illum is-sultan ta' Iżrael, mikxuf quddiem għajnejn in-nisa tal-qaddejja tiegħu, bħalma jinkixef raġel bla ġieħ!"

U David wieġeb lil Mikal: "Il-Mulej kien li għażilni flok missierek u daru kollha, u għamilni prinċep fuq il-poplu ta' Iżrael, il-poplu tal-Mulej; iva, jiena żfint quddiem il-Mulej.

Anzi niċċekken aktar minn hekk.

Ħa nitlef ġieħi f'għajnejk, imma nissebbaħ quddiem il-qaddejja nisa li semmejt int."

U Mikal, bint Sawl, baqgħet bla tfal sa ma mietet.


Il-wegħda tal-Mulej

Meta s-sultan David mar joqgħod f'daru, u l-Mulej serrħu mill-għedewwa kollha ta' madwaru, is-sultan qal lil Natan il-profeta: "Issa, ara jiena qiegħed f'dar taċ-ċedru, u l-arka ta' Alla qiegħda f'nofs ta' tinda!"

U qal Natan lis-sultan: "Kulma għandek fi ħsiebek li tagħmel, mur agħmlu, għax il-Mulej miegħek."

Imma dak il-lejl stess ġiet il-kelma tal-Mulej lil Natan u qallu: "Mur għid lill-qaddej tiegħi David: 'Dan jgħid il-Mulej: Se tibnili int dar biex noqgħod fiha?

Jiena ma għammart f'ebda dar minn mindu tellajt lil ulied Iżrael mill-Eġittu sal-lum.

Jiena kont niġġerra f'tinda u f'għarix .

F'dak iż-żmien kollu li kont niġġerra 'l hawn u 'l hinn ma' wlied Iżrael, qatt għedt lil xi ħadd mill-kapijiet ta' Iżrael li jien kont qabbadt jirgħu l-poplu tiegħi Iżrael: Għaliex ma bnejtlix dar taċ-ċedru?'

"U issa għid lill-qaddej tiegħi David: 'Dan jgħid il-Mulej tal-eżerċti: Ara, jiena ħadtek mill-mergħat minn wara l-imrieħel biex tkun prinċep fuq il-poplu tiegħi Iżrael.

Dejjem kont miegħek f'kulma kont tidħol għalih; u meta int qridt l-għedewwa tiegħek kollha minn quddiemek.

Issa jiena nibnilek isem kbir jixbah l-ismijiet il-kbar li hawn fid-dinja.

Nagħmel post għall-poplu tiegħi Iżrael, u nqiegħdu hemm fejn jgħammar bla biża', u ma jgħakksuhx iżjed il-ħżiena bħalma għamlu sa minn dejjem, jiġifieri sa minn meta qajjimt l-imħallfin fuq il-poplu tiegħi Iżrael; u nserrħek mill-għedewwa tiegħek kollha.

'Lilek imbagħad il-Mulej jagħtik kelma li jibnilek dar.

U meta inti ttemm żmienek, u tkun striħajt ma' missirijietek, jiena nqajjem nislek warajk, nisel ħiereġ mill-ġewwieni tiegħek, u nsaħħaħ is-saltna tiegħu.

Huwa jibni dar lil ismi, u jiena nsaħħaħ it-tron tas-saltna tiegħu għal dejjem.

Jiena nkun għalih missier, u hu jkun għalija iben.

Jekk jagħmel il-ħażin, jiena nwiddbu bl-istess bastun tal-bnedmin, u bid-daqqiet li jagħtu l-bnedmin.

Imma t-tjieba tiegħi lejh qatt ma nwarrabha għalkollox minnu, bħalma warrabtha minn ma' Sawl li jiena begħedt minn quddiemek.

Il-familja tiegħek u s-saltna tiegħek jibqgħu sħaħ għal dejjem quddiemi .

It-tron tiegħek jibqa' sħiħ għal dejjem.' "

Natan kellem lil David skont dan il-kliem u din il-viżjoni.

David quddiem il-Mulej

Imbagħad David mar quddiem il-Mulej, u qal: "Min jien jien, Sidi Mulej, u min hi l-familja tiegħi, biex wassaltni sa hawn?

Imma dan kien għadu ftit f'għajnejk, Sidi Mulej; u issa tkellimt ukoll mill-familja tal-qaddej tiegħek għal żmien li għadu 'l bogħod.

U dan turih lill-bniedem, Sidi Mulej!

"U x'jista' jgħidlek David, iżjed, int taf il-qaddej tiegħek, Sidi Mulej.

Int imxejt skont il-wegħda tiegħek, u qalbek, u għarraft dan il-kobor kollu lill-qaddej tiegħek.

Għalhekk int kbir, Sidi Mulej.

Tassew ma hawn ħadd daqsek, u ebda alla ieħor ħliefek skont ma smajna b'widnejna.

U liema poplu ieħor fid-dinja hu bħal Iżrael, il-poplu tiegħek, li Alla nqala' biex jifdih u jagħmlu l-poplu tiegħu, u jagħtih isem, u permezz tiegħu jagħmel għalih ħwejjeġ kbar u tal-għaġeb bħal meta int keċċejt il-ġnus u allathom minn quddiem il-poplu tiegħek, li int fdejt mill-Eġittu?

Int waqqaft il-poplu tiegħek Iżrael bħala poplu tiegħek għal dejjem; int, Mulej, sirt Alla tagħhom.

"U issa, Mulej Alla, il-kelma li int għedt dwar il-qaddej tiegħek u l-familja tiegħu, żommha għal dejjem, u agħmel kif għedt.

B'hekk ismek ikun imfaħħar għal dejjem b'dan il-kliem: 'Il-Mulej tal-eżerċti hu Alla fuq Iżrael!'

U l-familja tal-qaddej tiegħek David tibqa' sħiħa quddiemek.

"Għaliex int, Mulej tal-eżerċti, Alla ta' Iżrael, għarraft lill-qaddej tiegħek u għedtlu: 'Jiena nibnilek dar.'

Għalhekk il-qaddej tiegħek għamel il-qalb li jagħmillek din it-talba.

U issa, Sidi Mulej, int Alla, il-kelma tiegħek hi sewwa, u int wegħedt dan il-ġid lill-qaddej tiegħek.

Qum u bierek il-familja tal-qaddej tiegħek, ħalli tibqa' sħiħa quddiemek għal dejjem!

Għax int, Sidi Mulej, tkellimt, u l-familja tal-qaddej tiegħek tkun imbierka għal dejjem minħabba fil-barka tiegħek."


Ir-rebħ ta' David

Ġara li wara dan David ħabat għall-Filistin u għelibhom u ħadilhom minn taħt idejhom il-belt ta' Meteg-ħa-amma.

Kisser ukoll lil Mowab, meddhom fl-art u qieshom bil-ħabel; qies żewġt iħbula għall-mewt , u ħabel wieħed ħalliehom ħajjin.

Hekk il-Mowabin sfaw suġġetti għal David u kellhom iħallsu l-ħaraġ.

Rebaħ ukoll David lil Ħadad-għeżer bin Reħob, sultan ta' Soba, meta dan mar biex iwaqqaf saltnatu sax-xmara .

David ħadlu elf u seba' mitt rikkieb u għoxrin elf fanterija.

U David qata' l-għeruq ta' għarqub iż-żwiemel kollha tal-karrijiet, imma ħalla sħaħ minnhom għal mitt karru.

Aram ta' Damasku mar jgħin lil Ħadad-għeżer, sultan ta' Soba, u David ħabat għal Aram u qered minnhom tnejn u għoxrin elf raġel.

Imbagħad David qiegħed għases f'Aram ta' Damasku, u hekk l-Aramin saru suġġetti għal David, u bdew iħallsu l-ħaraġ.

U l-Mulej kien jgħin lil David f'kulma kien jidħol għalih.

U David ħa t-tarkiet tad-deheb li kellhom fuqhom il-qaddejja ta' Ħadad-għeżer, u ġiebhom f'Ġerusalemm.

Minn Betaħ imbagħad, u minn Berotaj, bliet ta' Ħadad-għeżer, is-sultan David ħa ħafna ram.

U Togħi, is-sultan ta' Ħamat, sar jaf li David qered il-forza kollha ta' Ħadad-għeżer, u bagħat lil ibnu Ġoram għand is-sultan David biex iselli għalih u jifraħlu talli ħabat għal Ħadad-għeżer u qerdu - għax Ħadad-għeżer kien miġġieled ma' Togħi.

U Ġoram ġieb f'idu tagħmir tal-fidda u tagħmir tad-deheb u tagħmir tar-ram.

U s-sultan David ikkonsagrahom lill-Mulej flimkien mal-fidda u d-deheb li kien ikkonsagra wara li ħadhom mingħand il-ġnus li kien rebaħ, jiġifieri, minn Aram, minn Mowab, mingħand ulied Għammon, mill-Filistin, minn Għamalek, u mill-priża ta' Ħadad-għeżer bin Reħob, sultan ta' Soba.

Wara li kien raġa' lura mix-xebgħa li kien ta lil Aram, David għamel isem ukoll billi qered tmintax-il elf ruħ mill-Edomin f'Wied il-Melħ.

U mbagħad ħalla għases f'Edom; u Edom kollha waqgħet taħt il-ħakma ta' David.

Hekk il-Mulej kien irebbaħ lil David f'kulma kien jidħol għalih.

L-amministrazzjoni

U David kien isaltan fuq Iżrael kollu, u kien jagħmel il-ħaqq u l-ġustizzja mal-poplu kollu tiegħu.

U Ġowab bin Seruja kien jikkmanda l-eżerċtu; u Ġosafat bin Aħilud kien segretarju; u Sadok bin Aħitub u Aħimelek bin Abjatar kienu qassisin; u Sisa kien kronista.

Benajja bin Ġojada, kien fuq il-Keretin u l-Peletin; ulied David, imbagħad, kienu qassisin.


David u bin Ġonatan

U David staqsa: "Hemm xi ħadd li għadu ħaj mid-dar ta' Sawl, biex nurih imħabbti f'ġieħ Ġonatan?"

Kien hemm qaddej mid-dar ta' Sawl, li kien jismu Siba.

U sejħulu għal quddiem David, u s-sultan staqsieh: "Inti Siba?" u dak wieġeb: "Qaddej tiegħek!"

U s-sultan qallu: "Fadal xi ħadd mid-dar ta' Sawl biex nagħmel miegħu l-ħniena ta' Alla?"

U Siba wieġeb lis-sultan: "Għad fadal bin Ġonatan, zopp minn riġlejh it-tnejn."

U s-sultan issokta jgħidlu: "Fejn hu?"

U Siba wieġeb lis-sultan: "Qiegħed fid-dar ta' Makir bin Għammijel f'Lodebar."

U s-sultan David bagħat għalih u ġabuh mid-dar ta' Makir bin Għammijel minn Lodebar.

U Mefiboset bin Ġonatan, bin Sawl, resaq quddiem David u niżel wiċċu fl-art quddiemu u tah qima.

U David qal: "Mefiboset!"

U dak wieġbu: "Qaddej tiegħek!"

U David qallu: "La tibżax, għax se nagħmel ħniena miegħek f'ġieħ Ġonatan missierek; irroddlok lura l-oqsma kollha ta' missierek Sawl, u inti tiekol mill-mejda tiegħi għal dejjem."

U niżel wiċċu fl-art quddiemu u tah qima u qallu: "X'inhu l-qaddej tiegħek biex inti dawwart wiċċek lejn kelb mejjet bħali?"

U s-sultan sejjaħ lil Siba, il-qaddej ta' Sawl, u qallu: "Kulma kellu Sawl u d-dar tiegħu tajtu lil bin sidek.

Inti taħdimlu r-raba', inti u wliedek u l-qaddejja tiegħek; u int iġġib il-frott lil bin sidek, ħalli dar sidek ikollhom x'jieklu; imma Mefiboset bin Sidek jibqa' jiekol dejjem mill-mejda tiegħi."

Siba, li kellu ħmistax-il tifel u għoxrin qaddej, wieġeb lis-sultan: "Kulma ordna sidi s-sultan lill-qaddej tiegħu, hekk jagħmel il-qaddej tiegħu."

U Mefiboset baqa' jiekol mill-mejda tas-sultan bħallikieku wieħed minn uliedu.

Mefiboset kellu tifel żgħir jismu Mika; u dawk kollha li kienu joqogħdu f'dar Siba kienu qaddejja ta' Mefiboset.

U Mefiboset kien joqgħod Ġerusalemm, għax kien jiekol mill-mejda tas-sultan, u kien zopp minn riġlejh it-tnejn.


Ir-rebħ fuq l-Għammonin u l-Aramin

Ġara li wara dan miet is-sultan ta' wlied Għammon, u daħal isaltan floku Ħanun, ibnu.

U David qal: "Ħa rrodd lil Ħanun bin Naħas il-favur li missieru għamel miegħi."

U David bagħat il-qaddejja tiegħu jagħtuh l-għomor għall-mewt ta' missieru.

U l-qaddejja ta' David marru fl-art ta' wlied Għammon.

U l-kapijiet ta' wlied Għammon qalu lil Ħanun, sidhom: "Taħseb int li David bagħat jagħtik l-għomor permezz tal-qaddejja tiegħu biex jagħti ġieħ lil missierek?

Mhux biex jistħarreġ il-belt, u jitkixxifha u jaqlibha ta' taħt fuq bagħat il-qaddejja tiegħu għandek David, biex imbagħad iġarrafha?"

U Ħanun qabad lill-qaddejja ta' David u qaxxrilhom nofs ilħithom u qatgħalhom nofs ilbieshom minn qaddhom 'l isfel, u telaqhom.

U għarrfu lil David u bagħat lil min jilqagħhom, għaliex dawn l-irġiel ħassew ruħhom avviliti għall-aħħar.

U s-sultan qalilhom: "Oqogħdu f'Ġeriko sakemm tikbrilkom il-leħja, imbagħad erġgħu lura."

Meta l-Għammonin raw li kisruha ma' David, bagħtu jikru minn fost l-Aramin ta' Bet-reħob u l-Aramin ta' Soba għoxrin elf raġel fanterija, u elf oħra mingħand is-sultan ta' Magħka; u tnax-il elf mill-poplu ta' Tob.

David sama' b'dan u bagħat lil Ġowab u l-eżerċtu kollu bin-nies qalbiena.

Ulied Għammon ħarġu u ħadu posthom għall-ġlied fid-daħla tal-bieb; u l-Aramin ta' Soba, u ta' Reħob, u n-nies ta' Tob u ta' Magħka tqassmu għalihom weħidhom fir-raba'.

Meta Ġowab ra li kien imhedded minn quddiem u minn wara, għażel l-aħjar min-nies kollha ta' Iżrael, u qassamhom quddiem l-Aramin.

U l-bqija tal-poplu ħallieh f'idejn ħuh Abisaj, u qassamhom quddiem l-Għammonin.

U qallu: "Jekk l-Aramin insibhom aqwa minni, int ejja għinni; u jekk int issib l-Għammonin aqwa minnek, niġi ngħinek jien.

Agħmel il-ħila, u nissieltu għall-poplu tagħna u għall-bliet ta' Alla tagħna, imbagħad il-Mulej jagħmel dak li jidhirlu."

U Ġowab u n-nies li kellu miegħu marru jaħbtu għall-Aramin, u dawn ħarbu minn quddiemu.

Malli wlied Għammon raw li l-Aramin ħarbu, ħarbu minn quddiem Abisaj u daħlu fil-belt.

U Ġowab raġa' lura mingħand l-Għammonin u mar u telaq lejn Ġerusalemm.

L-Aramin raw li marru minn taħt quddiem l-Iżraelin, u għalhekk ingħaqdu lkoll flimkien.

Ħadad-għeżer bagħat jiġbor l-Aramin min-naħa l-oħra tax-xmara .

U ġew Ħelam, bil-mexxej tagħhom Sobak, il-kmandant tal-eżerċtu ta' Ħadad-għeżer, quddiemhom.

David sar jaf b'dan u ġama' lil Iżrael kollu, qasam il-Ġordan, u wasal sa Ħelam.

L-Aramin tqassmu kontra David u ħabtu għalih.

U l-Aramin ħarbu minn quddiem Iżrael u David qatel mill-Aramin seba' mitt sewwieq tal-karrijiet u erbgħin elf rikkieb u darab ukoll lil Sobak, il-kmandant tal-eżerċtu, li baqa' mejjet tal-post.

U s-slaten, l-alleati ta' Ħadad-għeżer, malli raw li tkissru quddiem Iżrael, għamlu l-paċi ma' Iżrael u saru suġġetti għalihom.

U l-Aramin beżgħu jibqgħu jgħinu iżjed lin-nies ta' Għammon.


David u Batseba

Ġara li fil-bidu tas-sena , meta s-slaten soltu joħorġu għall-gwerra, David bagħat lil Ġowab, u l-qaddejja tiegħu, u Iżrael kollu għall-gwerra; wara li ħarbtu l-art tal-Għammonin, dawru l-belt ta' Rabba.

Imma David baqa' Ġerusalemm.

Ġara li, għall-ħabta ta' filgħaxija David qam minn friexu u mar jagħmel mixja fuq is-setaħ tal-palazz tas-sultan u minn fuq is-setaħ jilmaħ mara qiegħda tinħasel.

Il-mara kienet sabiħa ħafna fl-għajn.

U David bagħat jistaqsi min kienet dik il-mara.

U qalulu: "Dik Batseba bint Eligħam, mart Urija l-Ħitti."

U David bagħat il-messaġġiera tiegħu għaliha; u hi daħlet għandu, u hu mtedd magħha - kienet għadha kemm tnaddfet mill-inġiesa tax-xahar tagħha - u telqet lejn darha.

U l-mara tqalet u bagħtet tgħid lil David u qaltlu: "Jien tqalt."

Imbagħad David bagħat jgħid lil Ġowab: "Ibgħatli lil Urija l-Ħitti."

U Ġowab bagħat lil Urija għand David.

Meta Urija wasal, David staqsieh jekk kienx tajjeb Ġowab, kienx tajjeb l-eżerċtu, u jekk kinitx sejra tajjeb il-gwerra.

U fl-aħħar qallu: "Inżel id-dar tiegħek, u aħsel riġlejk."

Urija ħareġ mill-palazz tas-sultan, u dan bagħatlu rigal.

Iżda Urija raqad wara l-bieb tal-palazz tas-sultan mal-qaddejja ta' sidu, u ma marx id-dar.

U għarrfu b'dan lil David: "Urija," qalulu, "ma marx f'daru."

David għalhekk qal lil Urija: "M'intix ġej mit-triq?

Għaliex ma nżiltx f'darek?"

U Urija wieġeb lil David: "L-arka ta' Iżrael u Ġuda qegħdin fit-tined, u sidi Ġowab u l-qaddejja ta' sidi fil-kamp għall-beraħ tar-raba', u mbagħad jien immur f'dari niekol u nixrob, u norqod ma' marti?

F'ħajjietek u ħajjet ruħek, dan ma nagħmlu qatt."

David wieġeb lil Urija: "Oqgħod hawn illum ukoll, u għada nħallik tmur."

U Urija baqa' Ġerusalemm dakinhar.

U l-għada David stiednu biex jiekol u jixrob miegħu, u sakkru.

Filgħaxija Urija mar jorqod fuq friexu mal-qaddejja ta' sidu, u d-dar ma niżilx.

L-għada David kiteb ittra lil Ġowab u bagħathielu ma' Urija.

Fl-ittra kitiblu dan il-kliem: "Qiegħed lil Urija fl-eħrex tat-taqbida quddiem nett, u intom tbiegħdu minn warajh, ħalli joqtluh u jmut."

Meta Ġowab kien jassedja l-belt, qiegħed lil Urija fil-post fejn kien jaf li kien hemm nies mill-aktar qalbiena.

In-nies tal-belt ħarġu u ħabtu għal Ġowab.

Ħafna mill-eżerċtu, fosthom ukoll qaddejja ta' David, waqgħu, u miet ukoll Urija l-Ħitti.

Imbagħad Ġowab bagħat jgħarraf lil David b'kulma ġara fil-battalja.

Lill-messaġġier ordnalu u qallu: "Meta tkun tajt l-aħbar dwar il-battalja lis-sultan, jekk is-sultan jixgħel bl-għadab u jgħidlek: 'Għaliex ersaqtu lejha daqshekk biex taħbtu għaliha?

Ma kontux tafu li kienu jistgħu jwaddbu l-vleġeġ minn fuq is-swar?

Min qatel lil Abimelek bin Ġerub-boset?

Mhux mara kienet li waddbitlu l-ġebla tat-tħin minn fuq is-sur u miet f'Tebes?

Għala rsaqtu daqshekk lejn is-sur?'

Int għandek twieġbu: 'U miet ukoll il-qaddej tiegħek Urija l-Ħitti.' "

U l-messaġġier telaq u mar iħabbar lil David dak kollu li bagħat jgħidlu Ġowab.

U l-messaġġier żied jgħidlu: "L-għadu għelibna; ħarġu għalina fil-kampanja, u aħna rassejniehom lejn dħul il-bieb.

U bdew iwaddbu l-vleġeġ minn fuq is-swar u mietu xi qaddejja tas-sultan, u miet ukoll il-qaddej tiegħek Urija l-Ħitti."

U David wieġeb lill-messaġġier: "Dan għid lil Ġowab: 'Teħodhiex bi kbira din, għaliex ix-xabla teqred, issa hawn u issa hemm!

Aħbat għall-belt b'qawwa akbar u ġarrafha.'

U qawwilu qalbu!

U l-mara ta' Urija semgħet li r-raġel tagħha Urija miet, u bkiet lil żewġha.

Malli għadda żmien il-vistu, David bagħat għaliha u daħħalha f'daru; iżżewwiġha u wilditlu tifel.

Imma dan għemil David ma għoġobx lill-Mulej.


Natan iċanfar lil David

Għalhekk il-Mulej bagħat lil Natan il-profeta għand David.

U mar għandu u qallu: "Kien hemm żewġt irġiel mill-istess belt, wieħed sinjur u l-ieħor fqir.

Is-sinjur kellu kotra kbira ta' nagħaġ u baqar.

Il-fqir ma kellu xejn ħlief ħarufa żgħira, li kien xtara.

Hu rabbieha, u kibret flimkien miegħu u ma' wliedu, kienet tiekol mill-ftiet tiegħu, tixrob mill-kus tiegħu, u torqod fi ħdanu; għalih kienet qisha bintu.

"Darba waħda ġie vjaġġatur għand is-sinjur; dan ma kellux qalb jieħu min-nagħaġ u l-baqar tiegħu biex ilesti l-ikel lill-vjaġġatur li kien wasal għandu.

Ħa l-ħarufa ta' dak l-imsejken raġel, u ħejja l-ikel għal dak li kien ġie għandu."

David xegħel bl-għadab għal dan il-bniedem, u qal lil Natan: "Daqs kemm hu ħaj il-Mulej, il-bniedem li għamel dan ħaqqu l-mewt.

Il-ħarufa jħallas għaliha erba' darbiet, għax għamel dan u ma kellux ħniena."

Imbagħad Natan qal lil David: "Inti hu dak il-bniedem!

Dan jgħid il-Mulej, Alla ta' Iżrael: Jiena dliktek sultan fuq Iżrael, jiena ħlistek minn idejn Sawl; u tajtek id-dar ta' sidek u n-nisa ta' sidek fi ħdanek; tajtek id-dar ta' Iżrael u ta' Ġuda; u jekk dan kien għadu ftit, kont inżidlek daqshekk ieħor.

Għaliex mela stmerrejt il-kelma tal-Mulej u għamilt il-ħażin f'għajnejh?

Drabt lil Urija l-Ħitti bix-xabla, ħadtlu 'l martu b'martek, u lilu qtiltu bix-xabla tal-Għammonin.

U issa ma titwarrab qatt ix-xabla mill-familja tiegħek talli int stmerrejtni, u ħadt lil mart Urija l-Ħitti biex tkun martek.

"Dan jgħid il-Mulej: Arani se naqlagħlek l-inkwiet mill-familja tiegħek stess; neħodlok in-nisa tiegħek minn taħt għajnejk, u nagħtihom lil ħaddieħor, u jimtedd magħhom għad-dawl ta' din ix-xemx.

Int għamilt kollox bil-moħbi, imma jien nagħmlu għad-dawl tax-xemx, quddiem Iżrael kollu."

U David qal lil Natan: "Jiena dnibt kontra l-Mulej!"

U Natan wieġbu: "Il-Mulej ukoll ħafirlek dnubek; int ma tmutx; imma billi int b'għemilek stmerrejt il-Mulej, l-iben li jitwelidlek żgur li jmut."

U Natan mar lura lejn daru.

Il-mewt ta' bin David u t-twelid ta' Salamun

U l-Mulej darab it-tifel li wildet lil David mart Urija, u marad.

U David talab lil Alla għat-tarbija u sam, u mar u għadda l-lejl mixħut fl-art.

U qagħdu x-xjuħ ta' daru ħdejh biex iqajmuh mill-art, iżda hu ma riedx, u ma kiel xejn magħhom.

U ġara li mas-seba' jum it-tifel miet; u l-qaddejja ta' David beżgħu jgħarrfuh li t-tifel kien miet, għax qalu: "Araw, sakemm it-tifel kien għadu ħaj tkellimna miegħu u ma semagħniex, u issa kif nistgħu ngħidulu: 'Miet it-tifel?'

Jagħmillu ħażin."

U David ra lill-qaddejja tiegħu ifesfsu bejniethom u fehem li t-tifel miet.

U David qal lill-qaddejja: "Jaqaw miet it-tifel?"

U huma wieġbu: "Iva."

U qam David mill-art, inħasel, indilek, biddel ħwejġu u mar f'dar il-Mulej jagħtih qima wiċċu fl-art.

Imbagħad mar id-dar u talabhom jiekol, u lestewlu l-ikel, u kiel.

U l-qaddejja qalulu: "Din x'inhi li għamilt, somt minħabba t-tifel meta kien għadu ħaj u bkejtu, u issa li t-tifel miet, qomt u kilt il-ħobż?"

U hu wieġeb: "Sakemm it-tifel kien għadu ħaj, somt u bkejt, għax għedt, 'Min jaf jekk il-Mulej iħennx għalija u jgħix it-tifel?'

Issa li miet, għalfejn insum?

Nista' jien nerġa' nġibu lura?

Jien immur lejħ, imma hu ma jerġax lura lejja."

David imbagħad farraġ 'il Batseba martu, u resaq lejha, imtedd magħha u welditlu iben, u semmieh Salamun, u l-Mulej kien iħobbu; u bagħat jgħidlu permezz ta' Natan il-profeta jagħtih l-isem ta' 'Ġedidija ', minħabba l-Mulej.

Ir-rebħa fuq l-Għammonin

Imbagħad Ġowab ħabat għal Rabba tal-Għammonin u ħa f'idejh il-kwartier tas-sultan.

U bagħat messaġġiera jgħidu lil David: "Ħbatt għal Rabba u ħadt f'idejja l-kwartier tal-ilma.

Issa iġbor il-bqija tal-eżerċtu, u dawwar il-belt, u ħudha int. Inkella neħodha jien, u tibqa' tissemma b'ismi."

U David ġabar l-eżerċtu kollu u mar lejn Rabba, ħabat għaliha u ħadha.

U qabad il-kuruna tas-sultan tagħhom minn fuq rasu - li kienet tiżen talent deheb, b'ħaġra prezzjuża fiha - u tqiegħdet fuq ras David.

Ħa wkoll priża kbira mill-belt.

In-nies tagħha mbagħad ħariġhom u qabbadhom jaħdmu bil-munxar, bil-bqaqen, u bil-fisien tal-ħadid.

Ħaddimhom ukoll fil-fran tal-madum.

Hekk għamel bl-ibliet kollha tal-Għammonin.

Imbagħad David bl-eżerċtu kollu raġa' lura lejn Ġerusalemm.


Id-dnub ta' Amnon

Ġara li Absalom bin David kellu oħtu, tifla sabiħa, li kien jisimha Tamar, u Amnon bin David kien iħobbha.

Amnon kien imġennen għaliha, sa marad minħabba Tamar, oħtu, għax kien jidhirlu li ma sata' jagħmlilha xejn, għax kienet verġni.

Amnon kellu ħabib, jismu Ġonadab bin Simgħa, ħu David, u dan Ġonadab kien raġel jilħaqlu ħafna.

U qallu: "Għaliex ta' kull filgħodu tkun hekk mitluq, bin is-sultan?

Ma tgħidlix?"

U Amnon wieġbu: "Inħobb lil Tamar, oħt Absalom ħija."

U Ġonadab wieġbu: "Mur imtedd f'soddtok, u agħmel tabirruħek marid.

Imbagħad jiġi jarak missierek u għidlu: 'Ħa tiġi Tamar oħti tħejjili l-ikel, u ssajjarli l-ikel taħt għajnejja, biex jien naraha, u niekol minn idejha."

U Amnon inxteħet fis-sodda, u għamilha tabirruħu marid; u s-sultan ġie jarah, u Amnon qal lis-sultan: "Ħa tiġi Tamar, oħti, u ssajjarli żewġ ftajjar taħt għajnejja, u niekol minn idejha."

U David bagħat jgħid lil Tamar id-dar: "Mur id-dar ta' ħuk Amnon, u ħejjilu l-ikel."

U Tamar marret fid-dar ta' ħuha Amnon, li kien mixħut fis-sodda.

Ħadet l-għaġina, għaġnitha u għamlitha ftajjar quddiemu, u sajrithom.

Imbagħad qabdet it-taġen u qalbithom quddiemu, imma ma riedx jiekol.

U Amnon qalilha: "Ibgħat lil kulħadd minn ħdejja."

U kulħadd ħareġ minn ħdejh.

Imbagħad Amnon qal lil Tamar: "Ħu l-ikel fil-kamra ta' ġewwa ħalli niekol minn idejk."

U Tamar ħadet il-ftajjar li kienet lestiet u ħadithom lil ħuha Amnon fil-kamra ta' ġewwa.

Xħin ressqithomlu quddiemu, qabadha u qalilha: "Ejja mtedd miegħi, oħt!"

U hi qaltlu: "Le, ħija, la tkasbarnix għax dan ma jistax isir f'Iżrael; la tagħmilx dan il-ġenn.

Imbagħad jiena fejn immur b'dan l-għajb fuqi?

U int tkun wieħed mill-boloh fost Iżrael!

Kellem lis-sultan, u hu ma jċaħħdekx minni."

Imma ma riedx jisma' kliemha.

U għax kien jiflaħ aktar minnha, imtedd magħha u għelibha b'forza.

Imbagħad Amnon ħakmitu mibegħda kbira għaliha; il-mibegħda li ħass għaliha kienet qalila aktar mill-imħabba li biha kien ħabbha.

U Amnon qalilha: "Qum u itlaq!"

"Le," qaltlu Tamar, "għaliex jekk tkeċċini, il-ħsara li tagħmilli tkun akbar minn dak li diġà għamiltli."

Imma ma riedx jismagħha.

Sejjaħ iż-żagħżugħ, qaddej tiegħu, u qallu: "Ibagħtu lil din il-mara 'l barra minn quddiemi, u sakkru l-bieb warajha."

Kellha fuqha libsa twila bil-kmiem - għax hekk minn dejjem kienu jilbsu l-bniet verġni tas-sultan - u l-qaddej tiegħu ħariġha 'l barra u sakkar il-bieb warajha.

U Tamar qabdet it-trab u xeħtitu fuq rasha, ċarrtet il-libsa twila li kellha fuqha, u qiegħdet idejha fuq rasha, u telqet tiġri u twerżaq.

U Absalom ħuha staqsieha: "Jaqaw Amnon kien miegħek?

Issa, oħti, oqgħod bi kwietek; għax ħuk hu!

La ssorrhiex f'qalbek din il-ħaġa."

U Tamar baqgħet tgħammar b'qalbha maqsuma f'dar Absalom ħuha.

U s-sultan David sama' b'kulma ġara, u għadab bis-sħiħ.

Imma ma riedx jagħmel ħsara lil Amnon, billi kien ibnu l-kbir, u kien iħobbu.

U Absalom lil Amnon ma kellmu xejn, la tajjeb u lanqas ħażin; imma sar jobogħdu talli kasbar lil Tamar oħtu.

Il-mewt ta' Amnon

U ġara li sentejn wara kien hemm il-ġeżż tan-nagħaġ ta' Absalom f'Bagħal-ħasor li tinsab f'Efrajm, u Absalom stieden lill-ulied kollha tas-sultan.

U Absalom mar għand is-sultan u qallu: "Ara, il-ġeżż tan-nagħaġ tal-qaddej tiegħek!

Ħa jiġi mela, is-sultan u l-qaddejja tiegħu, għand il-qaddej tiegħek."

Imma s-sultan wieġeb lil Absalom: "Le ibni, ma niġux ilkoll, li ma nkunux ta' piż żejjed għalik."

U Absalom issikkah, iżda ma riedx imurlu, u bierku.

Imbagħad Absalom qallu: "Jekk ma tiġix int, ħalli għallinqas jiġi ħija Amnon!"

"U għalfejn," qallu s-sultan, "għandu jiġi miegħek?"

Imma Absalom baqa' jsus fuqu u s-sultan bagħat miegħu lil Amnon u lill-ulied kollha tas-sultan; u Absalom lesta ikla ta' sultan .

U ta ordni lill-qaddejja u qalilhom: "Oqogħdu attenti biex meta Amnon qalbu tkun ferħana bl-inbid, u jien ngħidilkom: 'Aħbtu għal Amnon,' aqbduh u oqtluh.

La tibżgħux; għax qiegħed nordnalkom jien.

Agħmlu l-ħila u kunu nies qalbiena!"

U l-qaddejja ta' Absalom għamlu lil Amnon kif ordnalhom Absalom.

U wlied is-sultan qamu, u kull wieħed rikeb il-bagħla, u ħarbu lkoll.

U ġara li kif kienu għadhom fit-triq waslet din l-aħbar lil David: "Absalom qatel lil ulied is-sultan kollha, u ħadd minnhom ma ħelisha."

U s-sultan qam, u ċarrat ilbiesu, u nxteħet fl-art, u l-qaddejja li kienu madwaru ċarrtu lbieshom ilkoll.

Imma Ġonadab bin Simgħa, ħu David, qallu: "Ma għandux jaħseb sidi li mietu lkoll ulied is-sultan; Amnon waħdu miet.

Sa minn dak in-nhar li Amnon kasbar lil Tamar oħtu, is-sentenza kienet fuq fomm Absalom.

Għalhekk issa sidi s-sultan ma għandux idaħħal f'rasu u jgħid: Ulied is-sultan mietu lkoll.

Amnon waħdu miet."

U Absalom ħarab.

Issa l-qaddej tal-għassa rafa' għajnejh, lemaħ kotra kbira nieżla mal-ġenb tal-għolja mit-triq ta' Ħoronajm .

U l-għassies mar jgħarraf lis-sultan, u jgħidlu: "Rajt xi nies nieżla mal-ġenb tal-għolja mit-triq ta' Ħoronajm."

U Ġonadab qal lis-sultan: "Arahom ġejjin ulied is-sultan; ġara bħalma qallek il-qaddej tiegħek."

U malli temm kliemu, arahom, waslu wlied is-sultan, u bdew jgħajtu u jibku.

U bkew is-sultan u l-qaddejja tiegħu biki kbir ħafna.

aAbsalom ħarab , u mar għand Talmaj bin Għammiħud, sultan ta' Gesur.

U baqa' hemm tliet snin.

U s-sultan baqa' mbikki għal ibnu għal dan iż-żmien kollu.

David isejjaħ lura lil Absalom

U s-sultan David kellu qalbu mittiekla mix-xewqa li jersaq lejn Absalom, għax kien stabar wara l-mewt ta' Amnon.


U Ġowab bin Seruja sar jaf li qalb is-sultan daret favur Absalom.

U Ġowab bagħat iġib minn Tekugħa mara għaqlija u qalilha: "Agħmel tabirruħek vistuża, u ilbes il-vistu, u la tindilikx biż-żejt, imma ġib ruħek bħallikieku mara ilha vistuża għal żmien għal xi ħadd mejjet.

U mur għand is-sultan u kellmu u għidlu hekk u hekk."

U Ġowab qiegħed il-kliem fuq fommha.

U l-mara minn Tekugħa marret għand is-sultan, inxteħtet għal wiċċha fl-art, tatu qima u qaltlu: "Għinni, sultan!"

U s-sultan qalilha: "X'għandek?"

U hi wieġbet: "Jaħasra għalija!

Żewġi mejjet!

Il-qaddejja tiegħek kellha żewġt itfal, u ġġieldu fir-raba', u ma kien hemm ħadd min iferraqhom, u wieħed darab lill-ieħor u qatlu.

U, ara, issa l-familja qamet kollha kontra l-qaddejja tiegħek u qaluli: 'Agħtina l-qattiel ta' ħuh, ħalli noqtluh u nitħallsu minnu tal-ħajja ta' ħuh, li hu qatel,' u hekk jeqirdu l-werriet ukoll u l-ġamra ħajja li baqagħli , u ma jħallux lil żewġi la isem u lanqas nisel fuq wiċċ l-art."

U s-sultan wieġeb lill-mara: "Mur f'darek, u naħseb jien għalik."

Imma l-mara minn Tekugħa wieġbet lis-sultan: "Fuqi l-ħtija, u fuq dar missieri, sidi s-sultan, u bla ħtija jkunu s-sultan u t-tron tiegħu!"

U s-sultan qalilha: "Min ikellmek, ġibu quddiemi, u ħadd ma għandu jħabbtek iżjed."

U l-mara wieġbet: "Ħa jsejjaħ is-sultan isem il-Mulej , Alla tiegħek, sabiex min għandu d-dritt tal-vendetta ma jżidx il-qerda, u ma joqtolx lil ibni."

U hu qalilha: "Daqs kemm hu ħaj il-Mulej!

Ma taqax fl-art xagħra waħda minn ibnek!"

U l-mara qaltlu: "Ħa żżid kelma waħda l-qaddejja tiegħek lil sidi s-sultan."

U hu qalilha: "Tkellem."

U l-mara qalet: "Għala, mela, ħsibt ħaġa bħal din kontra l-poplu ta' Alla?

Mela s-sultan qiegħed jikkundanna lilu nnifsu jekk ma jreġġax lura lil min biegħed minnu.

Għax aħna mmutu żgur, u bħalma l-ilma mxerred fl-art ma jinġabarx, hekk Alla ma jroddx lura l-ħajja.

Ħa jara jaħsibx xi ħaġa s-sultan biex ma jibqax imbiegħed dak li biegħed minnu.

Issa jien ġejt inkellem lil sidi s-sultan u ngħidlu dan kollu, għax xi nies beżżgħuni, u jien ħsibt u għedt: 'Ħa tkellem il-qaddejja tiegħek lis-sultan, għandu mnejn is-sultan jagħmel li tgħidlu l-qaddejja tiegħu.

Għax żgur li s-sultan jagħti widen għall-qaddejja tiegħu, u jeħlisha minn idejn dan il-bniedem li jrid jeqred fl-istess ħin lili u lil ibni minn fost il-wirt ta' Alla.'

U l-qaddejja tiegħek għalhekk qalet: 'Ħa tkun il-kelma ta' sidi s-sultan kelma ta' paċi!

Għax is-sultan sidi, bħal anġlu ta' Alla, jiżen it-tajjeb u l-ħażin.'

Il-Mulej, Alla tiegħek, ikun miegħek!"

U s-sultan wieġeb u qal lill-mara: "La taħbili xejn milli se nistaqsik."

U wieġbet il-mara: "Ħa jitkellem sidi s-sultan."

U s-sultan staqsieha: "Jaqaw f'dan kollu hemm miegħek id Ġowab?"

U l-mara wieġbet: "Fuq ħajtek, sidi s-sultan, ma hemm xejn iżjed, la lejn il-lemin lanqas lejn ix-xellug, minn dak li qal is-sultan!

Iva, Ġowab il-qaddej tiegħek kien li ordnali dan, u hu stess qegħedli dan il-kliem kollu fuq fommi.

Dan għamlu l-qaddej tiegħek Ġowab bl-għan li jdawwar din il-biċċa, u sidi hu għaqli biżżejjed b'għaqal ta' anġlu ta' Alla biex jifhem kulma jsir fuq l-art."

U s-sultan qal lil Ġowab: "Ara, mela, agħmel hekk: Mur ġib lura liż-żagħżugħ Absalom."

U Ġowab inxteħet wiċċu fl-art u qiem, u bierek lis-sultan u qal: "Illum il-qaddej tiegħek jaf li sibt grazzja quddiemek, sidi s-sultan, għax qagħad is-sultan għall-kelma tal-qaddej tiegħu."

U Ġowab qam u mar Gesur u ġieb lil Absalom Ġerusalemm.

U s-sultan qal: "Ħa jmur f'daru, u ma jarax wiċċi."

U Absalom mar f'daru bla ma ra wiċċ is-sultan.

Ma kienx hemm f'Iżrael kollu raġel ieħor sabiħ xi tfaħħar daqs Absalom; minn qiegħ riġlejh sal-quċċata ta' rasu ma kien fih ebda għajb.

Meta kien iqarweż rasu - u kien iqarwiżha għall-aħħar ta' kull sena għax kienet ittaqqlu; għalhekk kien iqarwiżha - xagħar rasu kien jiżen mitejn xekel skont il-miżien tas-sultan.

Lil Absalom twildulu tliet subien u tifla, li kien jisimha Tamar; u din kienet mara sabiħa ħafna fil-għajn.

U kien ilu joqgħod Ġerusalemm sentejn sħaħ, u wiċċ is-sultan kien għadu ma rahx.

U Absalom bagħat għal Ġowab biex jibagħtu għand is-sultan, u dan ma marx għandu; u raġa' bagħat għalih għat-tieni darba, u raġa' ma marx.

U qal lill-qaddejja tiegħu: "Araw, l-għalqa ta' Ġowab qiegħda ħdejn tiegħi, u fiha għandu x-xgħir.

Morru u aħarquhulu."

U l-qaddejja ta' Absalom taw in-nar lill-għalqa.

U Ġowab qam u mar għand Absalom f'daru u qallu: "Għaliex il-qaddejja tiegħek taw in-nar lill-għalqa tiegħi?"

U Absalom wieġbu: "Ara, bgħatt għalik biex ngħidlek: Ejja hawn ħa nibagħtek għand is-sultan biex tgħidlu: 'Għalfejn ġejt minn Gesur?

Kien ikun aħjar għalija li bqajt hemm!'

U issa ħa nara wiċċ is-sultan u jekk hemm xi ħtija fija, ħa joqtolni.' "

U Ġowab mar għand is-sultan u għarrfu b'kollox.

U s-sultan sejjaħ lil Absalom, u dan mar għand is-sultan u nxteħet wiċċu fl-art quddiem is-sultan, u s-sultan bies lil Absalom.


It-tixwix ta' Absalom

Ġara li, wara dan, Absalom għamel karozzella, u żwiemel bi gwardja ta' ħamsin raġel jiġru quddiemu.

U Absalom kien ibakkar filgħodu, u joqgħod mal-ġenb tat-triq li tieħu għal bieb il-belt; kull min kien ikollu xi kwistjoni u jmur għand is-sultan biex jagħmillu ħaqq, Absalom kien isejjaħlu u jgħidlu: "Minn liema belt int?"

U meta kien iwieġeb: "Minn waħda mit-tribujiet ta' Iżrael il-qaddej tiegħek," Absalom kien jgħidlu: "Ara, int għandek raġun sewwa, iżda ma hemm ħadd min jagħmel ħaqq f'isem is-sultan."

U Absalom kien jgħid: "Min se jagħmilni mħallef fil-pajjiż, biex jiġi għandi kull min ikollu xi kwistjoni jew kawża, u jien nagħmel il-ġustizzja miegħu?"

Meta xi ħadd kien jersaq lejh biex jagħtih qima, kien imidd idu, jgħannqu u jbusu; u Absalom kien jagħmel hekk lill-Iżraelin kollha li kienu jmorru jitolbu l-ħaqq għand is-sultan, u Absalom seraq qalb in-nies ta' Iżrael.

U ġara li, wara erba' snin , Absalom qal lis-sultan: "Ħa mmur u ntemm il-wegħda li għamilt lill-Mulej f'Ħebron.

Għax il-qaddej tiegħek għamel wegħda meta ġejt lura minn Gesur f'Aram u għedt: 'Jekk il-Mulej ireġġagħni lura lejn Ġerusalemm, inqim lill-Mulej.' "

U s-sultan qallu: "Mur bis-sliema;" u hu qam u mar Ħebron.

U Absalom bagħat messaġġiera għand it-tribujiet ta' Iżrael jgħidulhom: "Malli tisimgħu leħen it-tromba, għidu: 'Absalom sultan f'Ħebron!'

" U ma' Absalom marru mitejn raġel minn Ġerusalemm mistiedna minnu; marru bi ħsieb tajjeb, għax ma kienu jafu b'xejn.

Absalom bagħat ukoll għal Aħitofel il-Giluni, kunsillier ta' David, mill-belt tiegħu ta' Gilu, hu u joffri s-sagrifiċċji.

U hekk il-konfoffa ssaħħet, u l-poplu kompla żdied u mar ma' Absalom.

U marru jgħarrfu lil David u jgħidulu: "Il-qalb tal-Iżraelin daret għal wara Absalom."

U David qal lill-qaddejja kollha tiegħu li kienu miegħu Ġerusalemm: "Qumu, ħa naħarbu, għax m'hemmx ħelsien għalina minn quddiem Absalom.

Fittxu għaġġlu, li ma jgħaġġilx aktar minna u jilħaqna u jġib il-ħsara fuqna, u jaħbat għall-belt u jgħaddiha minn xifer ix-xabla."

U l-qaddejja tas-sultan qalulu: "Kulma jagħżel sidi s-sultan, hawn huma l-qaddejja tiegħu!"

U ħareġ is-sultan u daru kollha bil-mixi; u ħalla s-sultan għaxar konkubini jieħdu ħsieb id-dar.

U ħareġ is-sultan u n-nies tiegħu kollha bil-mixi u waqfu f'Bet-ħammerħaq .

U l-qaddejja tiegħu qagħdu maġenbu; u għaddew minn quddiem is-sultan il-Keretin kollha, il-Peletin kollha u l-Gattin kollha - sitt mitt ruħ li kienu ġew bil-mixi miegħu minn Gatt.

U s-sultan qal lil Ittaj il-Gatti: "Għaliex ġej int ukoll magħna?

Erġa' lura u oqgħod mas-sultan, għax int barrani, u, fuq kollox, eżiljat minn pajjiżek.

Int wasalt ilbieraħ, u jidhirlek int li llum jien għandi nġagħlek tiġġerra magħna 'l hemm u 'l hawn, meta jien stess lanqas naf fejn jien sejjer?

Erġa' lura lejn darek, u ħu miegħek lil niesek, u l-Mulej juri l-ħniena sħiħa u s-sewwa miegħek ."

U wieġeb Ittaj lis-sultan u qallu: "Daqs kemm hu ħaj il-Mulej u ħaj sidi s-sultan, fejn ikun hemm sidi s-sultan - għall-mewt jew għall-ħajja - hemm ikun il-qaddej tiegħek."

U David wieġeb lil Ittaj: "Mur u għaddi 'l quddiem" u għadda Ittaj il-Gatti, u n-nies kollha, u t-tfal kollha li kellu miegħu.

U l-pajjiż kollu beka biki kbir, hu u għaddej il-poplu kollu.

U s-sultan qasam mill-wied ta' Kedron, u l-poplu kollu għadda minn quddiemu mit-triq tad-deżert.

U, ara, magħhom kien hemm Sadok ukoll, u l-leviti kollha miegħu jġorru l-arka tal-patt ta' Alla.

U qiegħdu l-arka ta' Alla ħdejn Abjatar sakemm ħareġ mill-belt il-poplu kollu.

U s-sultan qal lil Sadok: "Erġa' ħu l-arka ta' Alla fil-belt.

Jekk insib ħniena quddiem il-Mulej, huwa jreġġagħni lura, u naraha hemmhekk f'postha.

Iżda jekk jgħid: 'Ma għoġobtni xejn, ħa jagħmel bija li jogħġbu.' "

U ssokta jgħid is-sultan lil Sadok il-qassis: "Qiegħed tara?

Erġa' lura lejn il-belt bis-sliema; u ħu miegħek lil ibnek Aħimagħas u 'l Ġonatan bin Abjatar, iż-żewġ uliedkom.

Araw!

Jien noqgħod nistenna fil-mogħdijiet tad-deżert, sakemm tasalli xi kelma jew aħbar mingħandkom."

U Sadok u Abjatar reġgħu lura bl-arka ta' Alla Ġerusalemm u baqgħu hemm.

U David tala' l-għolja taż-żebbuġ, tiela' u jibki, b'rasu mgħottija u miexi ħafi.

U baqgħu telgħin u jibku, il-poplu kollu li kien miegħu, kulħadd b'rasu mgħottija.

U 'l David ġew jgħarrfuh u jgħidulu: "Aħitofel ingħaqad mal-konfoffa ta' Absalom!"

U David wieġeb: "Ġib fix-xejn, Mulej, il-fehma ta' Aħitofel!"

Ġara li meta David kien wasal fuq il-quċċata fejn soltu jaduraw lil Alla, ifeġġ quddiemu Ħusaj l-Araki, ħabib ta' David, b'ilbiesu mċarrat u t-trab fuq rasu.

U David qallu: "Jekk tibqa' ġej miegħi tkun ta' piż għalija, imma jekk terġa' lura lejn il-belt u tgħid lil Absalom: 'Qaddej tiegħek jien, sultan sidi!

Fl-imgħoddi kont qaddej ta' missierek, imma issa qaddej tiegħek,' tkun tista' tħassar il-fehma ta' Aħitofel.

Ara, miegħek ikun hemm il-qassisin Sadok u Abjatar u kulma tisma' f'dar is-sultan għaddih lill-qassisin Sadok u Abjatar.

Hemm ukoll magħhom iż-żewġ uliedhom Aħimagħas bin Sadok u Ġonatan bin Abjatar; u kulma tisimgħu tibagħtu tgħiduhuli magħhom."

Ħusaj, il-ħabib ta' David, wasal il-belt hu u dieħel Absalom Ġerusalemm.


Siba u David

Xħin David kien tbiegħed ftit mill-quċċata tal-għolja, jara 'l Siba, il-qaddej ta' Mefiboset, ġej jilqgħu b'żewġt iħmir mixdudin, b'mitejn ħobża fuqhom u mitt għanqud żbib u mitt frotta mwaħħra u żaqq inbid.

U s-sultan qal lil Siba: "Dan għalfejn?"

U Siba wieġbu: "Il-ħmir biex jirkbu n-nies ta' dar is-sultan; u l-ħobż u l-frott imwaħħar biex jikluhom il-qaddejja; u l-inbid biex jixrob min ikun għeja jimxi fix-xagħri."

U s-sultan staqsieh: "Fejn hu bin sidek?"

U Siba wieġeb lis-sultan: "Ara, baqa' Ġerusalemm għax qal: Illum id-dar ta' Iżrael jagħtuni lura s-saltna ta' missieri."

U s-sultan qal lil Siba: "Kulma għandu Mefiboset, kollu tiegħek!"

U Siba wieġeb: "Inniżżel rasi quddiemek, jalla nsib ħniena quddiem sidi s-sultan."

Simgħi u David

U s-sultan David wasal sa Baħurim.

U joħroġ minn hemm raġel mit-tribù tal-familja ta' Sawl, li kien jismu Simgħi bin Gera, miexi u jisħet, u jwaddab iż-żrar għal David u għall-qaddejja kollha tas-sultan David u l-kotra kollha; imma l-kotra kollha u l-qalbenin kienu madwaru fuq ix-xellug u fuq il-lemin.

U dan beda jgħid Simgħi hu u jisħet: "Itlaq 'l hemm!

Itlaq 'l hemm, ja bniedem imċappas bid-demm, bniedem mill-agħar!

Ħa jreġġa' fuqek il-Mulej id-demm kollu ta' dar Sawl, li dħalt issaltan floku, u jagħti l-Mulej is-saltna lil ibnek Absalom.

Arak issa fl-għali tiegħek, għax int bniedem kollok dmija."

U Abisaj bin Seruja qal lis-sultan: "Għala dan il-kelb mejjet qiegħed jisħet lil sidi s-sultan?

Ħa mmur u naqtagħlu rasu barra!"

U s-sultan wieġeb: "X'hemm bejni u bejnkom, ulied Seruja?

Jekk qiegħed jisħet, qiegħed jisħet għax ordnalu l-Mulej: 'Isħet lil David'; u min jista' jgħidlu: 'Għax qiegħed tagħmel hekk?' "

U David qal lil Abisaj u lill-qaddejja tiegħu kollha: "Araw, ibni li ħareġ mill-ġewwieni tiegħi, qiegħed ifittixli ħajti; kemm aktar issa, wieħed minn ulied Benjamin.

Ħalluh jisħet, għax hekk ordnalu l-Mulej.

Għandu mnejn il-Mulej jixħet għajnejh fuq l-hemm tiegħi u jroddli l-ġid flok is-saħta ta' llum."

U David u l-qaddejja tiegħu baqgħu sejrin għal triqthom.

U Simgħi baqa' miexi mal-ġenb tal-għolja biswitu, jimxi u jisħet, iwaddab iż-żrar u jtajjar it-trab.

U s-sultan u l-kotra li kellu miegħu waslu għajjiena ħdejn il-Ġordan u waqfu jistrieħu hemm.

U Absalom u l-kotra ta' Iżraelin li kellu miegħu waslu Ġerusalemm, u Aħitofel kien miegħu.

U malli Ħusaj, l-Araki, il-ħabib ta' David, wasal għand Absalom, Ħusaj qal lil Absalom: "Viva s-sultan!

Viva s-sultan!"

U Absalom qal lil Ħusaj.

"Din hi mħabbtek lejn ħabibek?

Għaliex ma mortx ma' ħabibek?"

U Ħusaj wieġeb lil Absalom: "Le!

Għax jien lil min ħatar il-Mulej, il-poplu u l-bqija ta' Iżrael, tiegħu nkun, u miegħu noqgħod.

U mbagħad lil min se naqdi, mhux lil ibnu?

Bħalma qdejt lil missierek, hekk naqdi lilek."

U Absalom qal lil Aħitofel: "Arawha bejnietkom: X'nagħmlu?"

U Aħitofel wieġbu: "Ersaq lejn in-nisa ta' missierek, li ħalla jieħdu ħsieb id-dar.

U Iżrael kollu jsir jaf li ħkimt wirt missierek u b'hekk jitqawwew idejn min hu miegħek."

U waqqfu għarix għal Absalom fuq is-setaħ, u Absalom resaq lejn in-nisa ta' missieru quddiem għajnejn Iżrael kollu.

U l-parir, li Aħitofel kien jagħti dak iż-żmien, kien bħal min jistaqsi l-kelma ta' Alla; hekk kien il-parir ta' Aħitofel, kemm għal David u kemm għal Absalom.


Il-pjan ta' Aħitofel

U Aħitofel qal lil Absalom: "Ħallini nagħżel tnax-il elf ruħ u naqbad u nitlaq għal wara David dan il-lejl.

U nasal fuqu kif ikun għajjien u idejh mitluqa, u nwerwru; in-nies kollha li hemm miegħu jaħarbu, u jien nidrob is-sultan waħdu.

U rreġġa' l-poplu kollu lejk, bħalma għarusa terġa' lura għal għand żewġha.

Fl-aħħar mill-aħħar int il-ħajja ta' wieħed biss qiegħed tfittex, biex il-poplu kollu jkun fis-sliem."

U dan il-kliem għoġob lil Absalom u lix-xjuħ kollha ta' Iżrael.

Imma Absalom qalilhom: "Sejħu wkoll lil Ħusaj l-Araki, u nisimgħu xi jgħid hu wkoll."

U Ħusaj ġie għand Absalom, u dan kellmu u qallu: "Dan u dan qal Aħitofel: nagħmlu kif qal?

Jekk le, tkellem int."

U Ħusaj wieġeb lil Absalom: "Din id-darba mhux tajjeb il-parir li ta Aħitofel."

U Ħusaj issokta: "Int taf lil missierek u lil niesu; taf li huma nies qalbiena u qalbhom kollha mrar, bħall-orsa selvaġġa meta jeħdulha l-frieħ.

Imbagħad missierek hu bniedem gwerrier, u mhux se jħalli l-poplu jintelaq.

Żgur li bħalissa jinsab moħbi f'xi ħofra jew xi mkien ieħor.

Jekk imbagħad joqtlu lil xi ħadd, mill-ewwel jisimgħu u jgħidu: 'Saret ħerba fost in-nies ta' Absalom'.

U mqar il-bniedem qalbieni, ukoll jekk ikollu qalb ta' ljun, jintelaq żgur; għax Iżrael kollu jaf li missierek hu bniedem qalbieni, u n-nies tiegħu huma nies ta' ħila.

Dan hu l-parir tiegħi: Ħa jinġema' madwarek il-poplu kollu ta' Iżrael, minn Dan sa Birsaba f'kotra kbira daqs ir-ramel f'xatt il-baħar, u int timxi f'nofshom.

Malli naslu fuqu f'wieħed mill-postijiet fejn jinsab, nintefgħu fuqu bħalma taqa' n-nida fuq l-art, u ma nħallu anqas wieħed, la minnu u lanqas min-nies li hemm miegħu.

U jekk jinġabar f'xi belt, iġibu l-ħbula Iżrael kollu għal dik il-belt, u nkarkruha għal ġol-wied sakemm ma jifdal anqas żrara f'lokha."

U Absalom u n-nies kollha ta' Iżrael qalu: "Il-parir ta' Ħusaj l-Araki, aħjar mill-parir ta' Aħitofel."

Il-Mulej kien li ried ixejjen il-parir tajjeb ta' Aħitofel, għax il-Mulej ried iġib l-għawġ fuq Absalom.

U Ħusaj qal lil Sadok u lil Abjatar, il-qassisin: "Dan u dan il-parir ta' Aħitofel lil Absalom u lix-xjuħ ta' Iżrael, u dan u dan il-parir li tajtu jien.

Issa mela fittxu morru, u agħtu l-aħbar lil David, u għidulu: 'Tgħaddux il-lejl fil-mogħdijiet tad-deżert, imma għaddu għan-naħa l-oħra, li ma jinqabdux is-sultan u n-nies kollha li hemm miegħu."

U Ġonatan u Aħimagħas kienu jistennew ħdejn Għajn-rogel, u kienet tmur qaddejja u ġġibilhom l-aħbarijiet, u huma mbagħad kienu jmorru u jgħarrfu s-sultan David; għax ma kinux jissugraw jidhru deħlin il-belt.

Imma lemaħhom żagħżugħ u għarraf b'dan lil Absalom; u huma t-tnejn telqu malajr u daħlu f'dar ta' wieħed raġel f'Baħurim, li kellu bir fil-bitħa, u niżlu fih.

U l-mara qabdet biċċa u firxitha fuq il-bokka tal-bir, u xerrdet fuqha qamħ misħuq, u ħadd ma ntebaħ b'xejn.

U waslu l-qaddejja ta' Absalom għand il-mara tad-dar u staqsewha: "Fejn huma Aħimagħas u Ġonatan?"

U weġbithom il-mara: "Għaddew 'l hemm mill-ġibjun!"

Dawk fittxewhom u ma sabuhomx; u reġgħu lura lejn Ġerusalemm.

Malli dawn telqu, l-oħrajn telgħu mill-bir u marru jgħarrfu lis-sultan David u qalulu: "Qumu u aqsmu x-xmara, għax dan u dan kien il-parir ta' Aħitofel kontrikom."

U David qam bin-nies kollha li kellu miegħu u qasmu l-Ġordan; u sa ma sebaħ filgħodu ma kien fadal anqas wieħed li ma kienx qasam il-Ġordan.

U Aħitofel, meta ra li l-parir tiegħu ma seħħx, xedd il-ħmar, u qabad u mar id-dar fil-belt tiegħu.

Ta l-aħħar ordnijiet lil niesu, u tgħallaq, u miet, u difnuh f'qabar missieru.

Il-mewt ta' Absalom

U David wasal Maħanajm; u Absalom qasam il-Ġordan, hu u n-nies kollha ta' Iżrael miegħu.

Absalom qiegħed lil Għamaxa minflok Ġowab fuq l-eżerċtu; Għamaxa kien bin wieħed jismu Itra, Ismagħeli , li kien resaq lejn Abigajl, bint Ġesse u oħt Seruja, omm Ġowab.

U Iżrael u Absalom waqqfu l-kamp fl-art ta' Gilgħad.

U ġara kif wasal David Maħanajm, Sobi bin Naħas minn Rabba tal-Għammonin, u Makir bin Għammijel minn Lodebar, u Barżillaj il-Gilgħadi minn Rogelim, ġabulu ifirxa, ħsajjar, bwieqi, kwies tal-fuħħar, qamħ, xgħir, dqiq, u qamħ inkaljat, ful, għads inkaljat, għasel, u butir, nagħaġ u ġbejniet tal-baqar; ġiebu kollox quddiem David u n-nies li kellu miegħu biex jieklu, għax qalu: "Dawn in-nies bil-ġuħ, għajjiena u għatxana fid-deżert."


David għadd in-nies kollha li kellu, u qiegħed fuqhom kapijiet ta' elufijiet u kapijiet ta' mijiet.

Huwa qassam l-eżerċtu fi tlieta; ta waħda f'idejn Ġowab, oħra f'idejn Abisaj bin Seruja u ħu Ġowab, u t-tielet waħda lil Ittaj minn Gatt.

Imbagħad is-sultan kellem lill-eżerċtu u qalilhom: "Jiena wkoll noħroġ magħkom."

Iżda huma weġbuh: "Ma toħroġx.

Għax jekk ikollna naħarbu aħna, ħadd mhu se jħabbel rasu bina; u jekk imutu nofsna, ħadd mhu se jħabbel rasu bina.

Imma inti tiswa daqs għaxart elef minna.

Ikun aħjar jekk inti tibqa' ġewwa, lest biex tagħtina l-għajnuna mill-belt."

U s-sultan weġibhom: "Nagħmel kif jogħġob lilkom."

Is-sultan qagħad ħdejn il-bieb, waqt li l-eżerċtu beda ħiereġ mija mija, u elf elf.

Is-sultan ordna lil Ġowab, lil Abisaj u lil Ittaj u qalilhom: "Mat-tifel Absalom ġibu ruħkom tajjeb minħabba fija!"

L-eżerċtu kollu sama' l-kmand tas-sultan lill-kapijiet kollha dwar Absalom.

L-eżerċtu ħareġ fir-raba' kontra Iżrael, u qamet battalja kbira fil-foresta ta' Efrajm.

Hawn l-eżerċtu ta' Iżrael tfarrak quddiem il-qaddejja ta' David: dakinhar saret ħerba kbira; għoxrin elf ruħ intilfu.

Billi l-ġlied xtered mal-art kollha, dakinhar iktar qerdet nies il-foresta milli qerdet ix-xabla.

Absalom sab ruħu wiċċ imb wiċċ mal-qaddejja ta' David; kien riekeb fuq il-bagħal, u l-bagħal għadda minn taħt il-friegħi ta' balluta kbira; ras Absalom tħabblet mal-balluta, u hu baqa' mdendel bejn sema u art, filwaqt li l-bagħal li kien taħtu baqa' għaddej.

Kien hemm raġel li rah, u mar jgħarraf b'dan lil Ġowab.

"Ara!" qallu, "rajt lil Absalom imdendel ma' balluta."

U Ġowab qal lir-raġel li tah l-aħbar: "U int rajtu, u għala ma waħħaltux hemm mal-art?

Kont nagħtik għaxar bċejjeċ tal-fidda u ħżiem magħhom."

U r-raġel wieġeb lil Ġowab: "Lanqas li kieku wżintli elf xekel tal-fidda fil-keffa ta' idejja ma kont immidd idi fuq bin is-sultan.

Għax f'widnejna s-sultan ordna lilek, Abisaj u Ittaj u qalilkom: 'Ibżgħuli għat-tifel Absalom'.

Li kieku jien għamilt xi ħaġa ħażina minn rajja - u xejn ma kien jibqa' moħbi għas-sultan - int kont tqum kontra tiegħi."

U Ġowab wieġeb: "Imma jien m'iniex se noqgħod nistenna ċass quddiemek."

U qabad tliet vleġeġ f'idejh u mar waħħalhom f'qalb Absalom, li kien għadu ħaj f'nofs il-balluta.

Imbagħad daru miegħu għaxar żgħażagħ, skudieri ta' Ġowab, darbuh u qatluh.

Imbagħad Ġowab daqq it-tromba, u l-eżerċtu ma baqax jiġri wara Iżrael, għax Ġowab żammhom.

U qabdu lil Absalom, u xeħtuh f'ħofra kbira fil-foresta, u tellgħu fuqu gozz ġebel kbir ħafna.

U l-Iżraelin kollha ħarbu, kulħadd għall-għarix tiegħu.

U Absalom, meta kien għadu ħaj, kien waqqaf il-plier li hemm f'wied is-sultan għax qal: "Iben ma għandix biex ifakkar ismi."

U dan il-plier semmieh b'ismu, u għadu jissejjaħ sal-lum: Il-Plier ta' Absalom.

David jibki lil Absalom

U Aħimagħas bin Sadok qal: "Ħalli mmur niġri u nagħti l-bxara lis-sultan, għaliex il-Mulej illum għamillu ħaqq mill-għedewwa tiegħu."

U Ġowab qallu: "M'intix il-bniedem li tmur tagħti din il-bxara llum: tagħtiha jum ieħor.

Illum ma twassalx il-bxara, għax bin is-sultan miet."

U Ġowab qal lill-Kusi: "Mur għid lis-sultan kulma rajt."

U l-Kusi baxxa rasu quddiem Ġowab u mar jiġri.

Aħimagħas bin Sadok żied jgħid lil Ġowab: "Jiġri x'jiġri, ħa mmur niġri wara l-Kusi."

U Ġowab qallu: "Għalfejn trid tmur tiġri int, ibni?

Ebda ħlas għall-bxara ma hemm għalik."

U l-ieħor wieġeb: "Ikun xi jkun, sejjer niġri."

"Mur iġri," qallu; u Aħimagħas telaq jiġri, u għadda mit-triq tal-wita, u għadda lill-Kusi.

David kien bilqiegħda bejn iż-żewġ bibien.

L-għassies tala' fuq is-saqaf tal-bieb li kien hemm fuq is-sur u beda jħares, u malli dan lemaħ raġel riesaq jiġri waħdu, l-għassies beda jgħajjat u mar jgħarraf lis-sultan b'dan.

U s-sultan staqsieh: "Jekk inhu waħdu aħbar tajba għandu fuq fommu."

U dak baqa' miexi u beda joqrob.

U l-għassies lemaħ raġel ieħor ġej jiġri, u għajjat lil tal-bieb u qallu: "Ara, ġej raġel jiġri waħdu."

U s-sultan qal: "Dan ukoll b'aħbar tajba ġej."

U l-għassies żied jgħid: "Qiegħed nara li l-ġiri tal-ewwel wieħed jixbah il-ġiri ta' Aħimagħas bin Sadok."

U s-sultan qal: "Dak raġel sewwa; u b'aħbar tajba ġej."

U Aħimagħas għajjat u qal lis-sultan: "Is-sliem."

U tbaxxa wiċċu fl-art quddiem is-sultan u qal: "Imbierek il-Mulej, Alla tiegħek, għaliex rażżan in-nies li refgħu idejhom fuq sidi s-sultan."

U s-sultan staqsieh: "Kollox sewwa mat-tifel Absalom?"

U Aħimagħas wieġeb: "Rajt rassa kbira hu u jibgħat Ġowab, il-qaddej tas-sultan, lili l-qaddej tiegħek; imma ma nafx x'kien hemm."

Is-sultan qallu: "Mur fil-ġenb, u oqgħod hemm."

Dak mar fil-ġenb, u qagħad hemm jistenna.

U, ara, wasal il-Kusi u qal: "Aħbarijiet tajba hemm għal sidi s-sultan.

Il-Mulej illum għamel ħaqq miegħek kontra dawk kollha li qamu għalik."

U s-sultan staqsa lill-Kusi: "Absalom it-tifel, jinsab tajjeb?"

Il-Kusi wieġeb: "Ħalli jiġrilhom bħal dak iż-żagħżugħ l-għedewwa ta' sidi s-sultan, u kull min iqum għalik biex jagħmillek id-deni!"


Imbagħad is-sultan qabditu rogħda.

Tala' fil-kamra ta' fuq il-bieb, u hemm beda jibki u jgħajjat: "Ibni Absalom!

Ibni!

Ibni Absalom!

Mhux li mitt jien minflokok.

Absalom ibni!

Ibni!"

Ġowab ilum lil David

U ħabbru lil Ġowab: "Ara, is-sultan qiegħed jibki u jitniehed minħabba Absalom."

U r-rebħa ta' dakinhar inbidlet f'niket għall-eżerċtu kollu, għaliex dakinhar l-eżerċtu sama' min jgħid: "Is-sultan hu mgħolli minħabba f'ibnu."

Dakinhar l-eżerċtu daħal bħal ħalliel fil-belt, bħalma jidħol eżerċtu maħrub wara xi battalja.

Is-sultan kien għatta wiċċu u beda jgħajjat b'leħen qawwi: "Ibni Absalom!

Absalom ibni, ibni!"

U Ġowab daħal għand is-sultan id-dar u qallu: "Illum int ħammart wiċċ il-qaddejja tiegħek kollha, wara li llum salvawlek ħajtek, ħajjiet uliedek, subien u bniet, ħajjiet in-nisa tiegħek, u ħajjiet il-konkubini tiegħek.

Int tħobb lil dawk li jobogħduk, u tobgħod lil dawk li jħobbuk.

Urejtna llum li għalik ma hemmx kapijiet u qaddejja.

Illum sirt naf li kieku Absalom għadu ħaj, u aħna, ilkoll kemm aħna, mejtin, għalik kollox kien ikun sewwa.

U issa qum u oħroġ, kellem u agħmel il-qalb lill-qaddejja tiegħek, għaliex, naħliflek jien bil-Mulej, li jekk ma toħroġx ma jibqax bniedem wieħed miegħek dal-lejl!

U għalik dan ikun għawġ akbar minn kull għawġ li qatt laħqek minn żgħożitek sal-lum."

U s-sultan qam u qagħad fil-bieb; u għarrfu lin-nies kollha u qalulhom: "Araw, is-sultan qiegħed fil-bieb!"

U l-poplu kollu mar quddiem is-sultan.

David mill-ġdid f'Ġerusalemm

Iżrael ħarbu lkoll, kulħadd lejn l-għarix tiegħu.

U l-poplu kollu fit-tribujiet ta' Iżrael kienu qegħdin jitlewmu u jgħidu: "Is-sultan ħelisna minn id l-għedewwa tagħna; ħelisna mill-ħakma tal-Filistin; u issa kellu jaħrab mill-pajjiż minħabba Absalom.

U Absalom li kkonsagrajna sultan fuqna miet fil-ġlied.

Issa mela għala qegħdin titlajjaw biex treġġgħu lura s-sultan f'daru?"

U David bagħat jgħid lil Sadok u lil Abjatar, il-qassisin: "Kellmu lix-xjuħ ta' Ġuda u għidulhom: 'Għaliex tridu tkunu l-aħħar nies li treġġgħu lura s-sultan f'daru?'

Għax l-għajdut ta' Iżrael kollu wasal għand is-sultan f'daru.

Intom ħuti, għadmi u laħmi!

Għaliex mela tridu tkunu l-aħħar nies li treġġgħu lura s-sultan?'

U lil Għamaxa għidulu: 'M'intix jaqaw għadmi u laħmi?

Hekk jagħmilli Alla u aktar minn hekk, jekk ma ssirx kmandant tal-eżerċtu għal dejjem quddiemi minflok Ġowab.' "

B'hekk dawwar qalb in-nies kollha ta' Ġuda bħal bniedem wieħed, u bagħtu jgħidu lis-sultan: "Erġa' ejja, inti u l-qaddejja kollha tiegħek."

U s-sultan raġa' lura, u wasal sal-Ġordan, filwaqt li n-nies ta' Ġuda kienu waslu sa Gilgal, biex imorru jilqgħuh u jgħadduh il-Ġordan.

Simgħi bin Gera, mit-tribù ta' Benjamin, minn Baħurim, ħaffef u niżel man-nies ta' Ġuda jilqa' lis-sultan David.

Kellu miegħu elf raġel minn Benjamin, u Siba, iż-żagħżugħ mid-dar ta' Sawl, u ħmistax-il tifel tiegħu u l-għoxrin qaddej tiegħu; u qasmu l-Ġordan bilġri qabel is-sultan, u għaddew għan-naħa l-oħra biex jgħaddu lin-nies ta' dar is-sultan, u jagħmlu dak li kien jidhirlu tajjeb f'għajnejh.

U Simgħi bin Gera nxteħet quddiem is-sultan kif qasam il-Ġordan u qal lis-sultan: "La tħallasnix għall-ħsara, u la tiftakarx id-deni li għamel il-qaddej tiegħek, dak in-nhar li sidi ħareġ minn Ġerusalemm; ma jżommux f'qalbu sidi s-sultan!

Għax il-qaddej tiegħek jaf li jiena dnibt; u, arani, ġejt illum l-ewwel wieħed mid-dar ta' Ġużeppi u nżilt niltaqa' ma' sidi s-sultan."

U wieġeb Abisaj bin Seruja u qal: "B'daqshekk jaqaw m'għandux imut Simgħi, li seħet il-midluk tal-Mulej?"

U David wieġeb: "X'hemm bejni u bejnkom, ulied Seruja, biex tkunu għalija ta' xkiel?

Illum imbagħad għandu jmut xi ħadd f'Iżrael?

Forsi ma nafx li llum sirt sultan ta' Iżrael?"

U s-sultan ħaliflu u qallu "Ma tmutx!"

U Mefiboset bin Sawl niżel jiltaqa' mas-sultan.

La kien ħa ħsieb riġlejh, u lanqas qaxxar il-leħja, lanqas ħasel ħwejġu minn dakinhar li s-sultan telaq sa ma raġa' lura bis-sliem.

Meta għalhekk ġie minn Ġerusalemm jiltaqa' mas-sultan, is-sultan qallu: "Għala ma ġejtx miegħi, Mefiboset?"

U wieġeb: "Sultan sidi, qarraq bija l-qaddej tiegħi.

Il-qaddej tiegħek qallu: 'Ħa nxidd il-ħmara u nirkeb, u mmur mas-sultan,' għax il-qaddej tiegħek zopp.

Imma hu qala' ħafna qlajja' fuq il-qaddej tiegħek ma' sidi s-sultan.

Iżda, sultan sidi, int bħal anġlu ta' Alla; agħmel dak li jidhirlek li hu tajjeb.

Għax id-dar ta' missieri, niesha lkoll kemm huma, ma kienx ħaqqhom ħlief il-mewt minħabba sidi s-sultan, imma int qegħedt il-qaddej tiegħek fost dawk li jieklu mill-mejda tiegħek.

X'jedd għandi jien iżjed li nittallab minn quddiem is-sultan."

U s-sultan qallu: "Għalfejn dan il-kliem kollu?

Qtajtha: Int u Siba taqsmu r-raba' bejnietkom."

U Mefiboset wieġeb lis-sultan: "Ħa jieħu mqar kollox, issa li sidi s-sultan raġa' daħal f'daru bis-sliem!"

David ibierek lil Barżillaj

U Barżillaj, il-Gilgħadi, niżel minn Rogelim; u wassal is-sultan sal-Ġordan, biex isellimlu u jitilqu minn hemm.

Barżillaj kien xiħ ħafna, kellu tmenin sena, u hu kien li tama' lis-sultan kemm dam f'Maħanajm, għax kien bniedem jagħmilha tajjeb ħafna.

U s-sultan qal lil Barżillaj: "Int ejja miegħi, u jien nitimgħek miegħi Ġerusalemm."

Imma Barżillaj qal lis-sultan: "Kemm baqagħli snin x'ngħix biex noqgħod nitla' Ġerusalemm għand is-sultan?

Jiena llum għandi t-tmenin sena tiegħi; nista' jien nagħraf it-tajjeb u l-ħażin?

Jew jista' l-qaddej tiegħek jiggosta li jiekol jew jixrob?

Jew nista' jien nisma' l-leħen tal-għannejja rġiel jew nisa?

U għala l-qaddej tiegħek għandu jkun ta' piż għal sidi s-sultan?

Ħa jwassal xi ftit il-qaddej tiegħek lis-sultan sal-Ġordan.

Għaliex is-sultan għandu jħallasni b'dan il-ħlas?

Ħa jarġa' lura l-qaddej tiegħek, u mmut fil-belt tiegħi ħdejn qabar missieri u ommi.

Iva hawn Kimħam; ħa jgħaddi ma' sidi s-sultan, u agħmel miegħu dak li jidhirlek tajjeb f'għajnejk."

U s-sultan qal: "Ħa jiġi mela miegħi Kimħam, u jien nagħmel miegħu kulma jidhirlek tajjeb f'għajnejk, u kulma tixtieq minni nagħmilhulek."

U l-poplu kollu qasam il-Ġordan waqt li s-sultan baqa' jistenna.

Imbagħad is-sultan bies lil Barżillaj u bierku, u dan raġa' lura f'pajjiżu.

U s-sultan qasam għan-naħa ta' Gilgal u miegħu qasam ukoll Kimħam; u l-poplu kollu ta' Ġuda u nofs il-poplu ta' Iżrael għaddew mas-sultan.

In-nies ta' Ġuda jitlewmu man-nies ta' Iżrael

U, ara, in-nies ta' Iżrael marru lkoll għand is-sultan u qalulu: "Għaliex ħutna ta' Ġuda ħatfuk minna u għaddew mill-Ġordan lis-sultan u 'l daru kollha miegħu u n-nies ta' David kollha miegħu?"

U wieġbu lkoll in-nies ta' Ġuda lin-nies ta' Iżrael: "Għax is-sultan hu qaribna.

Għala ħadtuha bi kbira daqshekk?

Jaqaw kilna xi ħaġa mingħand is-sultan jew ħadna xi sehem għalina?"

In-nies ta' Iżrael wieġbu lin-nies ta' Ġuda u qalulhom: "Aħna għandna jedd għaxar darbiet aktar fuq is-sultan; u għal David ukoll ħabrikna aktar minnkom.

Għaliex mela ma tajtux kasna?

Ma konniex aħna l-ewwel li tkellimna biex irreġġgħu lura s-sultan tagħna?"

Imma kliem in-nies ta' Ġuda kien eħrex minn kliem in-nies ta' Iżrael.


It-tixwix ta' Seba

Kien hemm raġel mill-agħar jismu Seba bin Bikri, mit-tribù ta' Benjamin.

Dan daqq it-tromba u qal:

"Ma għandniex x'naqsmu ma' David;

Ma għandniex x'nirtu ma' bin Ġesse!

Kulħadd għal għarixu, o Iżrael!"

U n-nies kollha ta' Iżrael telqu lil David, u telgħu wara Seba bin Bikri; u n-nies ta' Ġuda baqgħu mqabbdin mas-sultan tagħhom mill-Ġordan sa Ġerusalemm.

U David mar f'daru f'Ġerusalemm; u s-sultan ħa l-għaxar nisa konkubini li kien ħalla biex jieħdu ħsieb id-dar u għalaqhom f'dar imgħassa.

Kien jagħtihom jieklu, imma qatt ma kien jersaq lejhom, u baqgħu magħluqin fl-aħjar ta' ħajjithom sa ma mietu romol.

Il-mewt ta' Għamaxa

Is-sultan qal lil Għamaxa: "Sejjaħli n-nies ta' Ġuda fi żmien tlitt ijiem, u int qis li tkun hawn ukoll."

U Għamaxa mar isejjaħ lin-nies ta' Ġuda, imma dam iżjed miż-żmien li kien tah is-sultan.

U David qal lil Abisaj: "Issa Seba bin Bikri se jkunilna ta' ħsara aktar minn Absalom.

Int ħu l-qaddejja ta' sidek u agħmel għal warajh, li ma jmurx jieħu f'idejh l-ibliet bis-swar u jgħib minn taħt għajnejna."

U ħarġu wara Abisaj in-nies ta' Ġowab, il-Keretin, il-Peletin u n-nies ta' ħila; ilkoll ħarġu minn Ġerusalemm u telqu għal wara Seba bin Bikri.

Kif kienu ħdejn il-ġebla l-kbira li hemm f'Gibgħon, ġie Għamaxa quddiemhom.

Ġowab kellu fuqu l-libsa ta' suldat u fuqha ħżiem b'xabla fl-għant tagħha mdendla ma' ġenbu; u x-xabla ħarġet u waqgħet.

U Ġowab qal lil Għamaxa: "Intix tajjeb, ħi?"

U b'idu l-leminija Ġowab qabad il-leħja ta' Għamaxa biex ibusu.

U Għamaxa ma ntebaħx bix-xabla li kienet f'id Ġowab; u dan nifdu f'żaqqu u xerridlu msarnu fl-art, u miet bla ma tah daqqa oħra.

U Ġowab u ħuh Abisaj telqu għal wara Seba bin Bikri.

Wieħed mill-irġiel ta' Ġowab qagħad ħdejn Għamaxa u għajjat; "Min iħobb lil Ġowab u jżomm ma' David, imur wara Ġowab."

Għamaxa kien mgħargħar f'demmu f'nofs it-triq u r-raġel intebaħ li l-poplu kollu kien jieqaf iħares, għalhekk gerbeb lil Għamaxa mit-triq għal ġo għalqa, u xeħet biċċa ħwejjeġ fuqu, meta ra li kull min kien jersaq lejh kien jieqaf.

Meta kien neħħieh minn nofs it-triq, kulħadd baqa' għaddej għal wara Ġowab biex imorru jiġru wara Seba bin Bikri.

Il-mewt ta' Seba

Seba għadda mit-tribujiet kollha ta' Iżrael, wasal f'Abel-bet-magħka, inġabru l-Bikrin kollha u marru lkoll warajh.

U waslu Ġowab u n-nies tiegħu, u għalquh f'Abel-bet-magħka, u tellgħu rampa madwar il-belt; u n-nies kollha li kienu ma' Ġowab bdew jgħawru biex iġarrfu s-swar.

Imbagħad mara jilħqilha bdiet tgħajjat mill-belt: "Isimgħu!

Isimgħu!

Għidu lil Ġowab jersaq 'l hawn ħa nkellmu."

U resaq lejha u l-mara qaltlu: "Intix Ġowab?"

U weġibha: "Jiena hu."

U hi qaltlu: "Isma' l-kelma tal-qaddejja tiegħek."

U hu qalilha: "Qiegħed nisma' " U ssuktat tkellmu u tgħidlu: "Dari kienu jgħidu: 'Morru staqsu f'Abel', u kollox kien jissewwa.

Jiena belt is-sliem u s-sewwa f'Iżrael.

U int tfittex li teqred belt u omm f'Iżrael?

Għaliex trid teqred wirt il-Mulej?"

U Ġowab wieġeb u qal: "Ma jkun qatt minni li nġarraf u neqred!

Mhux din il-biċċa, imma wieħed ġej mill-muntanji ta' Efrajm, jismu Seba bin Bikri, rafa' idejh fuq is-sultan David.

Agħtina lilu waħdu f'idejna, u jien nitbiegħed mill-belt."

U l-mara qalet lil Ġowab: "Ara, nixħetlek rasu minn fuq is-sur."

U l-mara daħlet il-belt, u kellmet lill-poplu kollu bil-għaqal.

Imbagħad qatgħu ras Seba bin Bikri, u waddbuha lil Ġowab.

Ġowab daqq it-tromba, u tbiegħdu minn ħdejn il-belt, kulħadd lejn għarixu.

U mar Ġowab Ġerusalemm għand is-sultan.

L-uffiċjali ta' David

Ġowab kien il-kmandant tal-eżerċtu, u Banaja bin Ġeħojada kien jikkmanda l-Keretin u l-Peletin; Adoram kien jieħu ħsieb ix-xogħol ta' bilfors; Ġosafat bin Aħilud kien segretarju.

Sewa kien skriba: Sadok u Abjatar qassisin; U Għira l-Ġajri kien ukoll qassis ta' David.


David u l-Gibgħonin

Kien hemm l-għaks fi żmien David għal tliet snin wara xulxin, u David mar jitlob quddiem il-Mulej, u l-Mulej qallu: "Hemm id-demm fuq Sawl u d-dar tiegħu, talli qatel il-Gibgħonin."

Is-sultan David sejjaħ lill-Gibgħonin.

Issa l-Gibgħonin ma kinux minn ulied Iżrael, imma l-fdal tal-Amurrin, u minkejja li wlied Iżrael kienu ħalfulhom li jħalluhom, Sawl fittex li jeqridhom minħabba l-ħeġġa li kellu għal ulied Iżrael u Ġuda.

U David staqsiehom: "X'għandi nagħmel għalikom?

Biex nista' npattilkom, ħalli intom tbierku wirt il-Mulej?"

U l-Gibgħonin wieġbu: "Bejnna u bejn Sawl u daru mhijiex biċċa ta' fidda u deheb, u anqas ma rridu l-mewt ta' xi ħadd minn fost Iżrael."

U hu staqsiehom: "X'tgħiduli nagħmel għalikom, mela?"

U huma wieġbu lis-sultan: "Ħa jagħtuna sebat irġiel minn ulied il-bniedem li qeridna u ried iġibna fix-xejn biex ma nibqgħux ħajjin fl-art kollha ta' Iżrael; imbagħad noqtluhom aħna quddiem il-Mulej f'Gibgħa ta' Sawl, il-magħżul tal-Mulej."

U s-sultan wieġeb: "Nagħtihomlkom jien stess!"

Imma s-sultan ħenn għal Mefiboset bin Ġonatan, bin Sawl, minħabba l-ħalfa tal-Mulej li kien hemm bejniethom, bejn David u bejn Ġonatan bin Sawl.

U s-sultan ħa ż-żewġ ulied ta' Risfa bint Ajja, li kienet wildet lil Sawl: Armoni u Mefiboset, u l-ħames ulied ta' Mikal bint Sawl, li kienet weldithom lil Għadrijel bin Barżillaj il-Meħoli, u telaqhom f'idejn il-Gibgħonin, u dawn qatluhom fuq l-għolja quddiem il-Mulej, u mietu s-sebgħa flimkien.

Qatluhom fl-ewwel jiem tal-ħsad, fil-bidu ta' ħsad ix-xgħir.

Id-difna ta' Sawl u Ġonatan

Risfa bint Ajja ħadet xkora, u firxitha bħal tinda għaliha, mill-bidu tal-ħsad sakemm ma niżlitx ix-xita fuqhom mis-sema, u ma ħallietx it-tajr tal-ajru jinżlu fuqhom binhar, u l-bhejjem selvaġġi billejl.

U 'l David qalulu b'kulma għamlet Risfa bint Ajja, il-konkubina ta' Sawl.

U David mar u ġabar l-għadam ta' Sawl u l-għadam ta' ibnu Ġonatan mingħand in-nies ta' Ġabes-gilgħad, li kienu ħatfuhom mill-misraħ ta' Betsan fejn kienu dendluhom il-Filistin, meta dawn rebħu lil Sawl f'Gilbogħa.

U talla' minn hemm l-għadam ta' Sawl u ibnu Ġonatan; ġabar ukoll l-għadam ta' dawk li kienu mdendlin.

Imbagħad difnu l-għadam ta' Sawl u Ġonatan fl-art ta' Benjamin f'Sela, fil-qabar ta' Kis, missieru.

Għamlu kulma kien ordna s-sultan, u wara dan kollu Alla ġietu ħniena mill-pajjiż.

Il-ġlied mal-Filistin

U raġa' qam il-ġlied bejn il-Filistin u Iżrael, u David niżel bil-qaddejja tiegħu u tqabdu mal-Filistin, u David kien għajjien.

Kien hemm Benob, wieħed minn ulied Rafa, li kellu lanza tiżen tliet mitt xekel tal-bronż u mħażżem b'xabla ġdida.

Dan għamel f'rasu li joqtol lil David.

Imma ġie jgħinu Abisaj bin Seruja, u darab il-Filisti u qatlu.

Imbagħad ħalfu n-nies ta' David u qalulu: "Ma toħroġx iżjed magħna għall-ġlied, inkella jintefa d-dawl ta' Iżrael."

Wara dan raġa' qam il-ġlied mal-Filistin f'Ġob.

U Sibbekaj minn Ħusa darab lil Saf, li kien minn ulied Rafa.

Raġa' qam il-ġlied f'Ġob mal-Filistin, u Elħanan bin Ġagħir-ġoregim minn Betlehem darab lil Gulija l-Gatti, li kellu l-għuda tal-lanza bħal motwa tan-nissieġa.

Kien hemm ukoll il-gwerra f'Gatt, u kien hemm raġel twil b'sitt iswaba' f'kull id u f'kull sieq, erbgħa u għoxrin b'kollox; dan ukoll kien minn nisel Rafa.

U kien iżeblaħ lil Iżrael, imma qatlu Ġonatan bin Simgħi, ħu David.

Dawn l-erbgħa twieldu lil Rafa f'Gatt, u mietu b'id David u b'id il-qaddejja tiegħu.


Radd il-ħajr ta' David

Dakinhar li l-Mulej ħelsu minn idejn l-għedewwa tiegħu u minn idejn Sawl, David lissen lill-Mulej il-kliem ta' din l-għanja .

U hu qal:

"Il-Mulej il-blata tiegħi,

il-fortizza u l-ħellies tiegħi.

Alla tiegħi, sur tal-kenn tiegħi u tarka tiegħi;

qawwa tas-salvazzjoni tiegħi u kenn tiegħi!

Ħellies tiegħi, mill-vjolenza jeħlisni.

Insejjaħ lill-Mulej, hu ta' min

ifaħħru,

u nkun meħlus mill-għedewwa tiegħi.

Imwieġ tal-mewt ħakmuni,

widien tal-biża' werwruni,

ħbula tal-imwiet dawruni,

xbiek il-mewt inqaleb fuqi.

Fl-hemm tiegħi lill-Mulej sejjaħt,

tlabt l-għajnuna 'l Alla tiegħi,

hu sama' leħni mit-tempju tiegħu,

f'widnejh waslet l-għajta tiegħi.

Tqanqlet u theżżet l-art,

triegħdu s-sisien tas-smewwiet,

u tqanqlu bis-saħna tal-korla tiegħu.

Duħħan ħareġ minn imnifsejh,

u nar li jħarbat minn fommu,

minnu jarmi ilsna tan-nar.

Feraq is-smewwiet u niżel,

bi ċpar iswed taħt riġlejh.

Fuq kerubin rikeb u tar ,

u deher fuq ġwienaħ ir-riħ.

Bid-dlam insatar bħal b'libsa,

sħab iswed u magħqud l-għarix tiegħu.

Mid-dija ta' quddiemu sħab joħroġ,

u ilsna tan-nar ħarġu mill-ġamar.

Riegħed il-Mulej mis-smewwiet,

l-Għoli samma' leħnu.

Telaq il-vleġeġ tiegħu u xerridhom,

għamel il-beraq u ħarrabhom.

U dehru qigħan il-baħar,

inkixfu s-sisien tal-art,

mat-theddida tal-Mulej,

man-nefħa ta' mnifsejh.

Mill-għoli medd idu u ħatafni,

ħariġni minn baħar ta' ilma.

Mill-għedewwa b'saħħithom ħelisni,

mill-għedewwa li jifilħu aktar minni.

Ġew fuqi f'siegħa ħażina,

iżda l-Mulej waqaf miegħi.

Ħariġni 'l barra fil-wisa',

ħelisni, għax lili jħobbni.

Ħallasni l-Mulej skont il-ġustizzja tiegħi,

raddli skont is-safa ta' jdejja.

Għax jien żammejt triqat il-Mulej,

ma tbigħedtx bid-dnub minn Alla tiegħi.

Quddiemi huma d-digrieti kollha tiegħu;

ma warrabtx minni l-preċetti tiegħu.

Bla tebgħa kont quddiemu,

mill-ħtija ħarist lili nnifsi.

Raddli l-Mulej skont il-ġustizzja tiegħi,

skont is-safa ta' jdejja li ra b'għajnejh.

Ma' min hu tajjeb, int timxi bit-tajjeb,

ma' min hu bla ħtija, inti timxi bla ħtija.

Ma' min hu safi, int timxi bis-safa,

ma' min jgħawweġ, timxi bl-għaqal.

Għax inti ssalva 'l-poplu fqajjar,

u l-għajnejn kburin tbaxxihom.

Int tixgħel, Mulej, il-musbieħ tiegħi;

Alla tiegħi jdawwal id-dlam tiegħi.

Bik jien negħleb il-qtajja' tal-għedewwa;

bl-għajnuna ta' Alla tiegħi nirbaħ is-swar!

Dritta hi t-triq ta' Alla;

safja hi l-kelma tal-Mulej.

Tarka huwa Alla għal kull min jistkenn fih.

Għax min hu Alla ħlief Jaħweh?

U min hu blata ħlief Alla tagħna?

Hu Alla, hu l-kenn qawwi tiegħi,

hu li jeħles lil min hu sewwa fi triqtu.

Bħal taċ-ċriev jagħmilli riġlejja,

fuq l-għoljiet fis-sod iqegħedni.

Idejja jħarriġli għat-taqbida;

ark tal-bronż imiddu dirgħajja.

Int tajtni t-tarka tas-salvazzjoni tiegħek;

l-għajnuna tiegħek kabbritni;

Int wessajtli t-triq quddiemi,

u ma tfixklux riġlejja.

Neħodha għal wara l-għedewwa u nilħaqhom;

ma nerġax lura qabel neqridhom.

Nagħtihom daqqa, ma jqumux iżjed minnha;

jaqgħu mirbuħa taħt riġlejja.

Int tħażżimni bil-qawwa għat-taqbida,

taħti titfa' 'l dawk li jqumu għalija.

Iġġiegħel l-għedewwa jaħarbu quddiemi;

jien neqred 'il dawk li jobogħduni.

Jgħajtu għall-għajnuna, u ħadd ma jgħinhom,

lill-Mulej isejħu, u ma jweġibhomx.

Bħat-trab tal-art nagħmilhom,

bħat-tajn tat-triqat ngħaffeġ fuqhom.

Int teħlisni minn poplu ġellied,

fuq il-ġnus inti tqegħedni;

u poplu, li ma nafux, jaqdini.

Il-barranin jinxteħtu sal-art quddiemi;

malli jisimgħu bija, joqogħdu għalija.

Il-barranin jaqgħu mifnija,

joħorġu mwerwra mill-fortizza tagħhom.

Ħaj il-Mulej!

Imbierek hu, il-Blata tiegħi!

Ikun imfaħħar Alla tas-salvazzjoni tiegħi!

Alla, li għenni biex tħallast mill-għedewwa,

li qegħedli l-ġnus taħt riġlejja!

Int teħlisni mill-għedewwa tiegħi,

tqegħedni fuq min jaħbat għalija,

teħlisni min-nies tad-dnewwa.

Għalhekk infaħħrek fost il-ġnus, Mulej,

u ngħanni t-tifħir ta' ismek.

Hu jkabbar ir-rebħ lis-sultan tiegħu,

juri mħabbtu mal-midluk tiegħu;

ma' David u nislu għal dejjem."


L-aħħar kliem ta' David

Dan huwa l-aħħar kliem ta' David,

l-oraklu ta' David, bin Ġesse,

l-oraklu tal-bniedem li Alla għolla,

il-prinċep midluk ta' Alla ta' Ġakobb,

l-għannej ħelu ta' Iżrael:

"L-ispirtu tal-Mulej jitkellem bija,

u kelmtu fuq ilsieni.

Jitkellem Alla ta' Ġakobb,

il-Blata ta' Iżrael kellimni:

'Min jaħkem fil-biża' ta' Alla,

hu bħad-dawl taż-żerniq ma' tlugħ ix-xemx,

għodwa bla sħab,

li tnibbet wara x-xita l-ħaxix.'

Sħiħa hi dari quddiem Alla;

għax patt għal dejjem għamel miegħi;

f'kollox imħejji u mħares tajjeb.

Għax mhux hu li jnissilli s-salvazzjoni

u l-għaqda tiegħi kollha?

Il-ħżiena lkoll bħal xewk mormi,

ħadd ma jiġbru bl-id;

u anqas imisshom

jekk mhux b'ħadida jew b'għuda ta' lanza,

u jeqridhom u bin-nar jaħraqhom."

Il-qalbenin ta' David

Dawn huma l-ismijiet tal-qalbiena ta' David: Isboset il-Ħakmuni, l-aqwa fost it-tlieta: hu li venven il-lanza tiegħu fuq tmien mitt raġel, u qatilhom f'darba waħda.

Warajh jiġi Elgħażar bin Dodu, l-Aħoħi, wieħed mit-tliet qalbenin.

Kien ma' David f'Pas-dammim, meta l-Filistin inġabru għall-ġlied; l-Iżraelin reġgħu lura, imma hu baqa' f'postu jagħti fuq il-Filistin sakemm idu għejiet u bbieset max-xabla.

Dak in-nhar il-Mulej għamel rebħa kbira; imbagħad il-poplu mar warajh għall-priża biss.

U mbagħad warajh kien hemm Samma bin Agi, il-Ħarari.

Kienu nġabru l-Filistin f'Leħi, fejn kien hemm għalqa mimlija għads.

Il-poplu kien ħarab minn quddiem il-Filistin, imma hu baqa' hemm wieqaf f'nofs l-għalqa, ħelisha, u ħarbat lill-Filistin.

U dak in-nhar il-Mulej għamel rebħa kbira.

Tlieta minn fost it-tletin il-kbar kienu niżlu fil-bidu tal-ħsad ħdejn David, fl-għar ta' Għadullam.

Il-Filistin kienu fil-kamp fil-wied ta' Refajn.

David kien fil-fortizza, u f'Betlehem kien hemm l-għases Filistin.

David ġietu xewqa u qal: "Min se jisqini mill-ilma tal-bir li hemm fil-bieb ta' Betlehem?"

It-tliet qalbenin qasmu minn nofs il-kamp tal-Filistin, u mlew l-ilma mill-bir fil-bieb ta' Betlehem, u qabduh u ġabuh lil David.

Imma hu ma riedx jixorbu, u sawbu fl-art b'offerta lill-Mulej, u qal: "Iħarisni l-Mulej milli nagħmel dan: nixrob jien id-demm ta' nies li marru jtarrfu ħajjithom?"

Għalhekk ma riedx jixrob.

Dan hu li għamlu t-tliet qalbenin.

L-aqwa fost it-tletin kien Abisaj, ħu Ġowab bin Seruja, hu li kien venven il-lanza tiegħu fuq tliet mitt ruħ u qeridhom u għamel isem fost it-tletin.

Hu li kellu fost it-tletin l-akbar ġieħ u sar il-kmandant tagħhom, imma ma laħħaqx mat-tlieta.

Benaja bin Ġeħojada minn Kabsel, raġel ta' ħila li għamel ħafna ħwejjeġ tal-għaġeb.

Kien hu li għeleb iż-żewġ ulied ta' Arijel ta' Mowab.

Kien hu wkoll li niżel u qatel l-iljun f'nofs il-ġiebja dakinhar li għamel is-silġ.

Kien hu li qatel lil wieħed Eġizzjan: dan l-Eġizzjan kien twil ħafna u f'idu kellu lanza; iżda hu niżel għalih bil-ħatar, ħa l-lanza minn id l-Eġizzjan, u qatlu bil-lanza tiegħu stess.

Dan għamel Benaja bin Ġeħojada u għamel isem fost dawk it-tliet qalbiena.

Fost it-tletin hu li kellu l-akbar ġieħ, imma ma laħħaqx mat-tlieta.

David qiegħdu fuq il-kunsill tiegħu.

Fost it-tletin kien hemm ukoll: Għaxajel, ħu Ġowab; Elħanan bin Dodu minn Betlehem; Samma, il-Ħarodi; Elika, il-Ħarodi; Ħeles, il-Palti; Għira bin Għikkes, minn Tekugħa, Abigħeżer, l-Għanatoti; Mebonnaj, il-Ħusaj; Salmon, l-Aħoħi; Maħaraj, in-Netufi, Ħeled bin Bagħna, in-Netufi; Ittaj bin Ribaj, minn Gibgħa ta' Benjamin; Banaja, l-Pirgħatuni; Ħiddaj mill-widien ta' Ġagħas; Abi-għalbon, l-Għarbati; Għażmawet, il-Baħurim; Eljaħba, is-Sagħalbuni; Ġasen, il-Guni; Ġonatan bin Samma, il-Ħarari; Aħijam bin Sarar, il-Ħarari; Elifelet bin Aħasbaj, minn Bet-magħka; Eligħam bin Aħitofel, il-Giluni; Ħesraw, il-Karmeli, Pagħraj, l-Arbi; Igal bin Natan minn Soba; Bani, il-Gaddi; Selek, l-Għammoni; Naħaraj, il-Biroti, skudier ta' Ġowab bin Seruja; Għira, il-Ġetri; Gareb, il-Ġetri; Urija, il-Ħitti; sebgħa u tletin b'kollox.


Iċ-ċensiment

U l-Mulej raġa' għadab għal Iżrael u xewwex lil David kontrihom u qallu: "Mur, għodd lil Iżrael u lil Ġuda."

U s-sultan qal lil Ġowab u 'l-kmandanti tal-eżerċtu li kienu miegħu: "Morru duru mat-tribujiet kollha ta' Iżrael, minn Dan sa Birsaba, u għoddu l-poplu, biex jien inkun naf l-għadd tal-poplu."

U Ġowab qal lis-sultan: "Ħa jkattar il-Mulej, Alla tiegħek, il-poplu mitt darba daqs li huma, u ħa jarawhom għajnejn is-sultan sidi!

Imma għalfejn sidi s-sultan jixtieq jagħmel dan?"

Imma l-kelma tas-sultan għelbet lil Ġowab u l-kmandanti tal-eżerċtu.

U ħarġu, Ġowab u l-kmandanti tal-eżerċtu, minn quddiem is-sultan biex jgħoddu l-poplu ta' Iżrael.

Qasmu l-Ġordan, u bdew minn Għarogħer u mill-belt li tinsab f'nofs il-wied, u minn hemm baqgħu sejrin lejn Gad sa Ġagħżer.

Imbagħad waslu f'Gilgħad u fl-inħawi ta' taħt il-Ħermon.

Baqgħu sejrin sa Dan u minn Dan daru lejn Sidon.

Ġew fil-fortizza ta' Tir, u fl-ibliet kollha tal-Ħiwwin, u tal-Kangħanin sa ma waslu fin-Negeb ta' Ġuda f'Birsaba.

U daru l-pajjiż kollu, u wara disa' xhur u għoxrin ġurnata waslu Ġerusalemm.

U Ġowab ta lis-sultan l-għadd taċ-ċensiment tal-poplu, li kien ilaħħaq għal Iżrael tmien mitt elf raġel kapaċi jislet ix-xabla; u għal Ġuda ħames mitt elf raġel.

Iżda wara ċ-ċensiment tal-poplu David ħass qalbu ttaqtaq , u qal lill-Mulej: "Dnibt bil-kbir b'li għamilt; issa, Mulej, neħħi nitolbok, dan il-ħażen tal-qaddej tiegħek, għax tbellaht bil-bosta."

Xħin David qam filgħodu, il-Mulej kellem lil Gad il-profeta, il-veġġent ta' David, u qallu: "Mur u għid lil David: 'Dan jgħid il-Mulej: Tliet ħwejjeġ inqegħedlek quddiemek; agħżel waħda minnhom u jien nagħmilhielek.'

" U Gad mar għand David u ħabbarlu u qallu: "Trid int li jiġuk tliet snin ta' għaks fuq l-art?

Jew taħrab għal tliet xhur minn quddiem l-għadu tiegħek hu u jiġri warajk?

Jonkella li jkun hemm tlitt ijiem pesta f'pajjiżek?

Issa aħsibha u għidli x'għandi nwieġeb lil min bagħatni."

U David wieġeb lil Gad: "Inħossni f'diqa kbira: Ħalli naqa' f'id il-Mulej, għax kbira l-ħniena tiegħu; imma ma rridx naqa' f'idejn il-bnedmin!"

U l-Mulej bagħat il-pesta f'Iżrael, minn filgħodu sal-ħin miftiehem, u mietu mill-poplu - minn Dan sa Birsaba - sebgħin elf ruħ.

Meta l-anġlu kien sejjer imidd idu għal fuq Ġerusalemm biex jeqridha, il-Mulej sogħob bih mid-deni, u qal lill-anġlu li kien qiegħed jagħmel ħerba mill-poplu: "Biżżejjed!

Żomm idek."

Dak il-ħin l-anġlu tal-Mulej kien ħdejn il-qiegħa ta' Arawna, il-Ġebusi.

Xħin David lemaħ lill-anġlu jaħbat għan-nies kellem lill-Mulej u qallu: "Arani, jien dnibt, u jien għamilt id-deni!

Imma dawn in-nagħaġ x'għamlu?

Ħa tkun, nitolbok, idek fuqi, u fuq dar missieri."

U dak in-nhar stess Gad ġie għand David u qallu: "Qum u tella' artal lill-Mulej fil-qiegħa ta' Arawna, il-Ġebusi.

U David tala' skont ma kien kellmu Gad fuq ordni tal-Mulej.

Kif Arawna ttawwal u ra s-sultan u l-qaddejja tiegħu telgħin lejh, ħareġ u niżel wiċċu fl-art u ta qima lis-sultan.

U Arawna qal: "Għalfejn ġie sidi s-sultan għand il-qaddej tiegħu?"

U David wieġeb: "Biex nixtri mingħandek il-qiegħa biex nibni artal lill-Mulej, u tieqaf il-pesta minn fost il-poplu."

U Arawna qal lil David: "Ħalli jeħodha sidi s-sultan, u jibni fiha li jidhirlu li hu l-aħjar.

Ara, hawn il-baqar għas-sagrifiċċju tal-ħruq, u x-xatba u l-madmad għall-ħatab.

Kollox jagħti Arawna lis-sultan."

U Arawna ssokta jgħid: "Jitgħaxxaq bik il-Mulej, Alla tiegħek."

U s-sultan wieġeb lil Arawna: "Le!

Irrid nixtri minn għandek bil-flus.

Ma rridx noffri lill-Mulej, Alla tiegħi, sagrifiċċji bla ħlas."

U David xtara l-qiegħa u l-baqar b'ħamsin xekel tal-fidda.

U David bena hemm artal lill-Mulej, u offra sagrifiċċji tal-ħruq u sagrifiċċji tas-sliem.

U l-Mulej bired lejn il-pajjiż u l-pesta waqfet minn fost Iżrael.


IŻ-ŻEWĠ KOTBA TAS-SLATEN

L-EWWEL KTIEB TAS-SLATEN

Ħarsa ħafifa lejn il-ktieb

Il-ktieb tas-Slaten kien oriġinarjament ktieb wieħed maqsum fi tnejn għaliex kien twil wisq biex joqgħod f'parċmina waħda.

L-Ewwel u t-Tieni Ktieb tas-Slaten ikomplu jirrakkontawlna l-istorja ta' Iżrael.

L-ewwel ktieb insibu fih tliet taqsimiet li l-protagonisti tagħhom huma s-slaten minn Salamun, bin David, sa Aħażija.

Hekk naraw fl-ewwel taqsima (kap u ) kif Salamun ħa s-Saltna wara l-mewt ta' missieru li f'dan il-ktieb naqraw dwar l-aħħar snin ta' ħajtu.

Kapitli sa jirrakkontawlna x'għamel Salamun matul ir-renju tiegħu, kemm kien għani u għaref, u kif bena u ddedika t-tempju ta' Ġerusalemm.

L-aħħar taqsima tiddeskrivi kif is-saltna nqasmet fi tnejn wara l-mewt ta' Salamun u tinkludi avvenimenti fil-ħajja tas-slaten taż-żewġ saltniet.

Kull sultan li dwaru jitkellem dan il-ktieb jiġi ġġudikat skont kif kien ġieb ruħu ma' Alla.

Is-slaten kollha ta' Iżrael m'obdewx il-Liġi ta' Alla u jitqiesu bħala ħżiena.

Min-naħa l-oħra, il-biċċa l-kbira tas-slaten ta' Ġuda żammew il-fedeltà tagħhom lejn Alla ta' missirijiethom, u għalhekk insibuhom imfaħħra bħala nies tajbin.

F'dan il-ktieb insibu wkoll il-ġrajja magħrufa tal-Profeta Elija fl-isfida li għamel lill-profeti ta' Bagħal biex juri min hu Alla veru.

Elija resaq lejn il-poplu kollu, u qalilhom: "Kemm se ddumu titlajjaw minn naħa għal oħra?

Jekk il-Mulej hu Alla, morru warajh … Intom [profeti ta' Bagħal] sejħu l-alla tagħkom, u jiena nsejjaħ isem il-Mulej.

Dak l-alla li jwieġeb permezz tan-nar, dan ikun hu Alla." ( , ; ).

It-taqsim tal-ktieb

It-tmiem tar-renju ta' David ( , — , )

Salamun isir sultan ( , - )

It-tmexxija ta' Salamun ( , — , )

L-ewwel snin ( , — , )

Il-bini tat-Tempju ( , — , )

Is-snin ta' wara ( , — , )

Is-saltna tinqasam ( , — , )

L-irvell mit-tribujiet tat-Tramuntana ( , — , )

Is-slaten ta' Ġuda u ta' Iżrael ( , — , )

Il-Profeta Elija ( , — , )

Is-Sultan Aħab ta' Iżrael ( , — , )

Ġosafat, sultan ta' Ġuda u Aħażija, sultan ta' Iżrael ( , - )


L-aħħar snin ta' David

U s-sultan David kien xjieħ u mdaħħal fiż-żmien, u kienu jgħattuh bil-ħwejjeġ, imma ma kienx jisħon.

U l-qaddejja tiegħu qalulu: "Ħa jfittxu lil sidna s-sultan xebba żagħżugħa biex toqgħod madwar is-sultan, u ddur bik, torqod fi ħdanek, u jżomm sħun sidi s-sultan."

U fittxew żagħżugħa sabiħa mal-pajjiż kollu ta' Iżrael, u sabu lil Abisag is-Sunamija, u ħaduha għand is-sultan.

U ż-żagħżugħa kienet sabiħa ħafna, u kienet iddur bis-sultan u sservih, imma hu ma għarafhiex b'martu.

Adonija u s-sultan

Adonija bin Ħaggit beda jitkabbar u jgħid: "Ħa nsaltan jien!"

U għamel imriekeb, rikkieba, u gwardja ta' ħamsin raġel jiġru quddiemu.

Missieru qatt ma liemu u qallu: "Għaliex qiegħed tagħmel hekk?"

Kien ukoll ta' bixra sabiħa ħafna, u kien twieled wara Absalom.

Ġara li ftiehem ma' Ġowab bin Seruja u ma' Abjatar, il-qassis.

Dawn kienu jżommu ma' Adonija, u marru warajh.

Iżda Sadok, il-qassis, u Benajja bin Ġeħojada, u Natan, il-profeta, u Simgħi, Regħi, u l-qalbiena ta' David ma żammewx ma' Adonija.

U Adonija offra sagrifiċċji ta' nagħaġ, baqar u għoġiela msemmna ħdejn il-blata ta' Żohelet, li kienet ħdejn Għajn-rogel, u stieden lil ħutu kollha, ulied is-sultan, u n-nies kollha ta' Ġuda, il-qaddejja tas-sultan.

Imma 'l Natan, il-profeta, lil Benajja, u 'l-qalbenin, u 'l Salamun ħuh, ma stedinhomx.

U Natan kellem lil Batseba, omm Salamun, u qalilha: "Ma smajtx int li Adonija bin Ħaggit sar sultan bla ma jaf xejn sidna David?

Issa ejja ħa nagħtik parir, u ssalva ħajtek, u l-ħajja ta' ibnek Salamun.

Mur u idħol għand is-sultan David, u għidlu: 'Mhux int sidi s-sultan, li kont ħlift lill-qaddejja tiegħek u għedtilha: Iva, Salamun, ibnek, isaltan warajja, u hu joqgħod fuq it-tron tiegħi?

Għaliex issa sar sultan Adonija?'

Ara, kif tkun hemm titkellem mas-sultan, jien nidħol warajk, u nsaħħaħ kliemek."

U Batseba marret għand is-sultan f'kamartu, u s-sultan kien xjieħ ħafna; u Abisag is-Sunamija kienet iddur bih.

U Batseba nxteħtet wiċċha fl-art, u sellmet lis-sultan; u s-sultan qalilha: "X'minnek?"

U hi weġbitu: "Sidi!

Int kont ħlift bil-Mulej, Alla tiegħek, lill-qaddejja tiegħek: 'Salamun ibnek isaltan warajja, u hu joqgħod fuq it-tron tiegħi.'

U issa, ara, sar sultan Adonija, u s-sultan sidi ma jaf b'xejn.

U offra sagrifiċċji ta' baqar u għoġiela msemmna u ħafna nagħaġ; u stieden lil ulied is-sultan kollha, lill-qassis Abjatar, u lil Ġowab, il-kmandant tal-eżerċtu, imma lil Salamun, il-qaddej tiegħek, ma stednux.

U issa, sultan sidi, għajnejn Iżrael kollu huma fuqek biex ikunu jafu min se joqgħod fuq it-tron wara sidi s-sultan.

Għax inkella malli sidi s-sultan imur jistrieħ ma' missirijietu, jien u ibni Salamun jgħodduna b'nies ħatja."

U, ara, kif kienet għadha titkellem mas-sultan jidħol Natan, il-profeta.

U taw l-aħbar lis-sultan u qalulu: "Ara, hawn Natan, il-profeta."

U dan daħal quddiem is-sultan, u sellem lis-sultan b'wiċċu fl-art.

U Natan qallu: "Sidi s-sultan; jaqaw għedt: 'Adonija jsaltan warajja u joqgħod fuq it-tron tiegħi'?

Għax illum niżel u offra b'sagrifiċċji baqar, għoġiela msemmna u ħafna nagħaġ; stieden 'l ulied is-sultan ilkoll u l-kmandanti tal-eżerċtu, lil Abjatar, il-qassis, u bħalissa qegħdin jieklu u jixorbu miegħu, u jgħajtu: 'Viva s-sultan Adonija.'

Imma lili, il-qaddej tiegħek, lil Sadok, il-qassis, u lil Benajja bin Ġeħojada, u lil Salamun, il-qaddej tiegħek, ma stedinniex.

Jaqaw dan sar bl-ordni tas-sultan sidi bla ma għarraft lill-qaddejja tiegħek min se joqgħod fuq it-tron tiegħu warajh?"

Is-sultan David wieġeb u qal: "Sejħuli lil Batseba."

U din daħlet quddiem is-sultan u qagħdet bilwieqfa quddiemu.

U s-sultan ħalef u qal: "Daqs kemm hu ħaj il-Mulej, li ħelisli 'l ħajti minn kull għawġ!

Bħalma kont ħliftlek bil-Mulej, Alla ta' Iżrael, u għedtlek: 'Salamun, ibnek, għad isaltan warajja, u joqgħod fuq it-tron tiegħi minn floki,' hekk nagħmel illum stess."

U Batseba nxteħtet wiċċha fl-art u qiemet lis-sultan u qalet: "Jalla jgħix sidi s-sultan David għal dejjem!"

U s-sultan David qal: "Sejħuli lil Sadok, il-qassis, u lil Natan, il-profeta, u lil Benajja bin Ġeħojada."

U dawn daħlu quddiem is-sultan.

U s-sultan qalilhom: "Ħudu magħkom il-qaddejja ta' sidkom, u rikkbu lil Salamun ibni fuq il-bagħla tiegħi, u niżżluh f'Giħon, u hemm jidilkuh sultan fuq Iżrael Sadok, il-qassis, u Natan, il-profeta; u intom doqqu t-tromba u għajtu: 'Viva s-sultan Salamun!'

Imbagħad titilgħu warajh, u hu jiġi, u joqgħod fuq it-tron tiegħi, u jsaltan minn floki, għax lilu jien ordnajt li jkun prinċep fuq Iżrael u fuq Ġuda."

U Benajja bin Ġeħojada wieġeb lis-sultan u qallu: "Ammen!

Hekk ikun!

Hekk jordna l-Mulej, Alla ta' sidi s-sultan.

U bħalma l-Mulej kien ma' sidi s-sultan, hekk ikun ma' Salamun, u jkabbarlu t-tron tiegħu aktar mit-tron ta' sidi s-sultan David."

Il-konsagrazzjoni ta' Salamun

U niżel Sadok, il-qassis, u Natan, il-profeta, u Benajja bin Ġeħojada, il-Keretin u l-Peletin , u rikkbu lil Salamun fuq il-bagħla tas-sultan David, u wassluh sa Giħon.

U Sadok, il-qassis, ħa l-qarn taż-żejt mit-tabernaklu u dilek lil Salamun.

Imbagħad daqqew it-tromba u l-poplu kollu għajjat: "Viva s-sultan Salamun!"

U l-poplu kollu tala' warajh idoqqu l-flawt, u jaqbżu b'ferħ kbir, u l-art riedet tinqasam bl-għajjat tagħhom.

Adonija u l-mistednin, li kienu miegħu, semgħu l-għajjat sewwasew malli spiċċaw jieklu.

Sama' wkoll Ġowab id-daqq tat-tromba u qal: "Għalfejn dan l-għajjat u t-tqanqil tal-belt?"

Kien għadu jitkellem meta wasal Ġonatan bin Abjatar, il-qassis.

U Adonija qallu: "Ejja 'l hawn, raġel ta' ħila.

Int aħbar tajba ġġib."

U Ġonatan wieġeb lil Adonija u qallu: "Mela x'inhu!

Sidna s-sultan David għamel sultan lil Salamun.

U s-sultan bagħat miegħu lil Sadok, il-qassis, u lil Natan, il-profeta, u Benajja bin Ġeħojada, lill-Keretin u 'l-Peletin, u rikkbuh fuq il-bagħla tas-sultan.

U l-qassis Sadok u l-profeta Natan dilkuh sultan f'Giħon, u telgħu minn hemm jgħajtu bil-ferħ u l-belt kollha tqanqlet.

Dan hu l-għajjat li smajtu.

U Salamun diġà qiegħed fuq it-tron tas-saltna.

U l-qaddejja tas-sultan ġew jifirħu lil sidna s-sultan David u jgħidulu: 'Jalla Alla tiegħek jgħolli isem Salamun 'il fuq minn ismek; u jkabbar it-tron tiegħu aktar mit-tron tiegħek.'

U s-sultan baxxa rasu fuq il-friex.

U s-sultan ukoll tkellem: 'Imbierek il-Mulej, Alla ta' Iżrael, li llum ta li wieħed minn nisli joqgħod fuq it-tron tiegħi, u narah b'għajnejja."

Imbagħad il-mistednin ta' Adonija nħasdu, u qamu u xterdu kulħadd għal triqtu.

U Adonija qabdu l-biża' minn Salamun, u qam u mar, u qabad ma' qrun l-artal .

U taw l-aħbar lil Salamun u qalulu: "Ara, Adonija qiegħed jibża' mis-sultan Salamun, u arah imqabbad ma' qrun l-artal u jgħid: 'Ħa jaħlifli llum is-sultan Salamun li ma joqtolx il-qaddej tiegħu bis-sejf.'

" U Salamun qal: "Jekk iġib ruħu ta' raġel, ma taqax xagħra waħda minn ġismu fl-art, imma jekk iġib ruħu ħażin, imut."

U s-sultan Salamun bagħat iniżżlu mill-artal, u hu mar u nxteħet fl-art quddiem is-sultan Salamun, u Salamun qallu: "Mur lejn darek!"


L-aħħar kliem u l-mewt ta' David

David, meta wasal biex imut, lil ibnu Salamun għamillu dawn it-twissijiet: "Jiena wasalt biex naqbad it-triq li minnha jgħaddi kulħadd.

Qawwi qalbek u oħroġ ta' raġel.

Ħares il-liġi tal-Mulej, Alla tiegħek: imxi fit-triqat tiegħu, u oqgħod għal-liġijiet, għat-twissijiet, għad-digrieti u għall-preċetti li għamel hu, hekk kif hemm miktub fil-liġi ta' Mosè, biex f'kulma tagħmel u kull fejn iddawwar wiċċek issib ir-risq; biex il-Mulej iżomm il-wegħda li għamel lili meta qalli: 'Jekk uliedek iżommu triqthom, u jimxu bis-sewwa b'qalbhom kollha, u b'ruħhom kollha, ma jonqos qatt wieħed minn nislek fuq it-tron ta' Iżrael.'

"U inti wkoll taf x'għamilli Ġowab bin Seruja ; x'għamel liż-żewġ kmandanti tal-eżerċtu ta' Iżrael, lil Abner bin Ner u lil Għamaxa bin Ġeter, kif fi żmien il-paċi qatilhom, u xerred id-demm tal-gwerra, u tabbagħlu b'demm il-gwerra l-ħżiem li kellu ma' qaddu, u l-qorq li kellu f'riġlejh.

Agħmel skont għerfek: la tħallix xjuħitu tinżel bis-sliem fost il-mejtin.

"Uri tjubitek ma' wlied Barżillaj, il-Gilgħadi, u qis li jkunu fost dawk li jieklu fuq il-mejda miegħek; għax hekk ġiebu ruħhom miegħi meta kont maħrub minn quddiem ħuk Absalom.

"Għandek imbagħad lil Simgħi bin Gera, bin Benjamin, minn Baħurim, hu li seħetni b'saħta mill-eqqel dak in-nhar li tlaqt għal Maħanajm.

Hu kien niżel jilqagħni ħdejn il-Ġordan, u jien ħliftlu bil-Mulej u għedtlu: 'Ma noqtlokx bix-xabla.'

Imma int issa tħallihx bla kastig; int bniedem għaref, u taf x'għandek tagħmillu: tniżżillu xjuħitu bid-demm lejn il-qabar."

U David strieħ ma' missirijietu, u difnuh fil-belt ta' David.

Iż-żmien li dam isaltan David fuq Iżrael kien ta' erbgħin sena: għal seba' snin saltan f'Ħebron, u għal tlieta u tletin sena f'Ġerusalemm.

Imbagħad Salamun tala' fuq it-tron ta' David missieru, u s-saltna tiegħu ssaħħet sewwa.

Il-qerda ta' Adonija, Ġowab u Simgħi

Adonija bin Ħaggit mar għand Batseba, omm Salamun, u hi staqsietu: "Ġejt bis-sliem?"

U hu weġibha: "Bis-sliem!"

U ssokta: "Għandi kelma xi ngħidlek."

U hi qaltlu: "Tkellem."

"Inti taf, qalilha, li s-saltna kienet għalija, u Iżrael kollu kien tafa' għajnejh fuqi biex insir sultan; imma s-saltna għaddiet għal għand ħija għax il-Mulej riedha għalih.

Issa jien ħaġa waħda nitlob mingħandek.

La ddawwarlix wiċċek."

U hi qaltlu: "Tkellem."

"Għid lis-sultan Salamun, jekk jogħġbok," qalilha, "u żgur mhux se jgħidlek le, li jagħtini b'marti lil Abisag , is-Sunamija."

U Batseba wieġbet: "Tajjeb, inkellem lis-sultan għalik."

Batseba marret għand is-sultan Salamun biex tkellmu għal Adonija.

U s-sultan qam u mar jilqagħha, baxxa rasu quddiemha, u raġa' lura lejn it-tron tiegħu.

Għal omm is-sultan, imbagħad, ħejjielha tron u qagħdet fuq il-lemin tiegħu.

U qaltlu: "Ħaġa żgħira se nitlob mingħandek; la ddawwarx wiċċek minni."

U s-sultan weġibha: "Itlob, ommi, għax m'iniex se ndawwar wiċċi minnek."

U qaltlu: "Li Abisag, is-Sunamija, tingħata lil ħuk Adonija b'martu."

U s-sultan Salamun wieġeb u qal lil ommu: "U għaliex int qiegħda titlob lil Abisag, is-Sunamija, għal Adonija?

Għax ma tlabtnix is-saltna għalih mill-ewwel, la hu ħija l-kbir u għandu miegħu lil Abjatar, il-qassis, u lil Ġowab bin Seruja?"

U s-sultan Salamun ħalef bil-Mulej, u qal: "Dan jagħmilli Alla u iżjed, jekk Adonija ma tkellimx hekk għat-telfien ta' ħajtu.

U issa daqs kemm hu ħaj il-Mulej li wettaqni u qegħedni fuq it-tron ta' David missieri, u li waqqafli dar kif kien wiegħed, Adonija llum joqtluh."

U s-sultan Salamun bagħat joqtlu permezz ta' Benajja bin Ġeħojada, u dan inxteħet fuqu u Adonija miet.

U lil Abjatar, il-qassis, is-sultan qallu: "Int itlaq, u mur fl-oqsma tiegħek f'Għanatot, għax int bniedem ħaqqek il-mewt.

Madankollu ma noqtlokx illum għax int ġarrejt l-arka ta' Sidi l-Mulej quddiem David missieri, u għaliex int batejt bħalma bata missieri."

U hekk Salamun warrab lil Abjatar u neħħieh minn qassis tal-Mulej; u seħħet ukoll il-kelma tal-Mulej li kien qal għal dar Għeli f'Silo.

L-aħbar waslet għand Ġowab; Ġowab kien żamm ma' Adonija, imma mhux ma' Absalom.

U Ġowab ħarab lejn it-tabernaklu tal-Mulej, u qabad ma' qrun l-artal.

U ħabbru lis-sultan Salamun li Ġowab kien ħarab lejn it-tabernaklu tal-Mulej, u li kien ħdejn l-artal.

U Salamun bagħat għal Benajja bin Ġeħojada u qallu: "Mur u oqtlu."

U Benajja mar fit-tabernaklu tal-Mulej u qallu: "Dan jgħid is-sultan: Oħroġ!"

"Le," qallu, "hawn immut."

U Benajja raġa' lura għand is-sultan bl-aħbar u qallu: "Dan qal Ġowab, u dan wieġeb."

U s-sultan qallu: "Agħmel kif qallek, tih daqqa għall-mewt u idfnu.

Hekk tneħħi d-demm bla ħtija li xerred Ġowab, minn fuqi, u minn fuq dar missieri.

U jroddlu l-Mulej demmu fuq rasu, talli ħabat għal tnejn min-nies sewwa u aħjar minnu, u qatilhom bix-xabla, bla ma kien jaf David missieri: Abner bin Ner, il-kmandant tal-eżerċtu ta' Iżrael, u Għamaxa bin Ġeter, il-kmandant ta' Ġuda.

Ħa jaqa' demmhom fuq ras Ġowab u ras nislu għal dejjem, u s-sliem tal-Mulej ikun fuq David, fuq nislu, fuq daru, u fuq it-tron tiegħu għal dejjem."

U Benajja bin Ġeħojada tala', u ħabat għalih, u qatlu, u difnuh f'daru fid-deżert.

U s-sultan qiegħed minn flok Ġowab lil Benajja bin Ġeħojada fuq l-eżerċtu; u lil Sadok, il-qassis, is-sultan qiegħdu minflok Abjatar.

U s-sultan bagħat isejjaħ lil Simgħi u qallu: "Ibni dar għalik f'Ġerusalemm u oqgħod hemm.

La toħroġx minn hemm, u tmur imkien la 'l hemm u la 'l hawn.

Dak in-nhar li toħroġ u taqsam il-wied ta' Kedron, kun af li tmut żgur; demmek fuq rasek."

U Simgħi wieġeb lis-sultan: "Kollox sew!

Bħalma qal sidi s-sultan, hekk jagħmel il-qaddej tiegħek."

U Simgħi qagħad Ġerusalemm għal ħafna żmien.

Meta kienu għaddew tliet snin, tnejn mill-qaddejja ta' Simgħi ħarbu għal għand Akis bin Magħka, sultan ta' Gatt; u l-aħbar waslet għand Simgħi u qalulu: "Il-qaddejja tiegħek qegħdin f'Gatt."

U Simgħi qam u xedd il-ħmar tiegħu, u mar Gatt, għand Akis, ifittex il-qaddejja tiegħu.

Simgħi mar u ġieb lura l-qaddejja tiegħu minn Gatt.

U lil Salamun qalulu li Simgħi kien ħareġ minn Ġerusalemm u mar Gatt, u ġieb lura l-qaddejja tiegħu.

U s-sultan bagħat isejjaħ lil Simgħi u qallu: "Ma ġagħaltikx taħlef bil-Mulej, u wissejtek u għedtlek: 'Dak in-nhar li toħroġ u tmur 'l hemm u 'l hawn, kun af li tmut żgur'?

U int weġibtni: 'Kollox sew!

Nisma' minnek'?

Għaliex, mela, ma ħaristx il-ġurament tal-Mulej u l-ordnijiet li tajtek?"

U s-sultan issokta jgħid lil Simgħi: "Int taf bid-deni kollu, u qalbek tafu sewwa, li għamilt lil David missieri; il-Mulej issa se jreġġa' l-ħażen tiegħek għal fuq rasek.

Imma s-sultan Salamun ikun imbierek u t-tron ta' David ikun sod quddiem il-Mulej għal dejjem."

U s-sultan ordna lil Benajja bin Ġeħojada; u dan ħabat għalih u miet.

Hekk is-saltna ssudat f'idejn Salamun.


Salamun sultan ta' Iżrael kollu

U Salamun tħatten mal-Fargħun, sultan tal-Eġittu, u ħa lil bintu b'martu, u ġiebha fil-belt ta' David sakemm temm jibni daru, u dar il-Mulej, u s-swar madwar Ġerusalemm.

Imma l-poplu kien għadu joffri s-sagrifiċċji fis-santwarji għax id-dar għal isem il-Mulej kienet għadha ma nbnietx sa dak iż-żmien.

Salamun jitlob l-għerf

Salamun kien iħobb il-Mulej, u kien jimxi skont il-preċetti ta' David missieru, imma huwa wkoll kien joffri s-sagrifiċċji u l-inċens fis-santwarji.

U mar is-sultan f'Gibgħon joffri s-sagrifiċċji hemm, għax fost is-santwarji dak kien l-aqwa wieħed.

Salamun offra elf offerta tal-ħruq fuq dak l-artal.

F'Gibgħon il-Mulej deher lil Salamun fil-ħolm billejl.

"Itlobni x'nagħtik," qallu Alla.

U wieġbu Salamun: "Inti wrejt tjieba kbira mal-qaddej tiegħek David missieri, talli hu mexa quddiemek bil-fedeltà u bil-qdusija u bl-onestà miegħek; għadek sal-lum turih din it-tjieba kbira tiegħek, int li ħallejt lil wieħed minn uliedu jieħu postu llum fuq it-tron tiegħu.

B'hekk issa, Mulej, Alla tiegħi, lili, qaddej tiegħek, għadek kemm qegħedtni sultan flok David missieri.

Iżda jiena għadni daqsxejn ta' żagħżugħ, bla ma naf mnejn għandi ngħaddi.

Il-qaddej tiegħek sab ruħu f'nofs dan il-poplu li int għażilt, poplu hekk kotran li ħadd ma jista' jgħoddu jew iqisu.

Agħti, għalhekk, lill-qaddej tiegħek moħħ ħafif biex jifhem, biex jista' jmexxi l-poplu tiegħek, u jagħraf it-tajjeb mill-ħażin; għax inkella min jasal biex imexxih, dan il-poplu tiegħek ta' kotra hekk kbira?"

Il-Mulej ħa gost li Salamun talab dil-ħaġa.

Għalhekk qallu Alla: "Ladarba tlabt din il-ħaġa, u ma tlabtnix għomor twil, jew għana, jew il-ħajja tal-għedewwa tiegħek - iva, talli tlabt li tagħraf tifhem kif għandek tmexxi - hawn jien se nagħmel kif għedt int. Qed nagħtik moħħ għaref u għaqli, hekk li ħadd qablek ma kien hawn bħalek, u anqas warajk ma jkun hawn.

U mqar dak li ma tlabtnix se nagħtihulek, sew ġid sew glorja, hekk li ma jkun hawn qatt sultan ieħor bħalek.

U jekk timxi fi triqati, billi toqgħod għal-liġijiet u l-kmandamenti tiegħi kif mexa David missierek, nagħtik ukoll ħajja twila."

Imbagħad Salamun stenbaħ, u ra li kienet ħolma.

Mar lura Ġerusalemm, u qagħad quddiem l-arka tal-patt tal-Mulej: u offra sagrifiċċji tal-ħruq u sagrifiċċji tas-sliem, u għamel festa għall-qaddejja tiegħu kollha.

Il-ġudizzju ta' Salamun

Darba ġew żewġ nisa żienja għand is-sultan u resqu quddiemu.

Waħda minnhom qaltlu: "Jekk jogħġbok, Sidi!

Jien u din il-mara noqogħdu f'dar waħda, u wlidt magħha fid-dar.

Ġara li fit-tielet jum wara l-ħlas tiegħi, wildet din ukoll; u konna weħidna, ma kien hemm ħadd barrani magħna fid-dar, imma aħna t-tnejn weħidna; u t-tarbija ta' din il-mara mietet billejl, għax hi raqdet fuqha.

U qamet matul il-lejl, u ħadet lil ibni minn ħdejja, waqt li l-qaddejja tiegħek kienet rieqda; u medditu fi ħdanha, u 'l binha mejjet medditu fi ħdani.

U mas-sebħ qomt inredda' lil ibni, u nsibu mejjet; imma xħin ħarist sewwa lejh filgħodu, insib li ma kienx ibni li kont ulidt."

Imma l-mara l-oħra qalet: "Le!

Ibni l-ħaj u ibnek il-mejjet."

U l-oħra wieġbet: "Le!

Ibnek il-mejjet, u ibni l-ħaj!"

U hekk baqgħu sejrin jitlewmu quddiem is-sultan.

U s-sultan qalilhom: "Din qiegħda tgħid 'Dan hu ibni, il-ħaj; u ibnek, il-mejjet'; u din twieġeb: 'Le, ibnek il-mejjet; u ibni l-ħaj."

U ssokta jgħid is-sultan: "Newluli xabla."

U newlulu xabla; u s-sultan qal: "Aqsmu t-tarbija l-ħajja fi tnejn, u agħtu nofs lil waħda, u nofs lill-oħra."

U l-mara li binha kien il-ħaj ħasset il-ġewwieni tagħha jitqanqlu minħabba binha, u qabżet u qaltlu: "Jekk jogħġbok, sidi, agħtuha t-tarbija l-ħajja, u la toqtluhiex."

Imma l-oħra qalet: "La tkun tiegħi, u lanqas tiegħek, aqsmuha!"

U s-sultan wieġeb u qal: "Agħtuha t-tarbija l-ħajja, u la toqtluhiex; għax dik hi ommha."

U Iżrael kollu sama' bil-ġudizzju li kien ta s-sultan, u bdew jibżgħu mis-sultan għax raw li fih kellu l-għerf ta' Alla biex jagħmel il-ħaqq.


L-amministrazzjoni ta' Salamun

Salamun kien sultan fuq Iżrael kollu.

U dawn kienu l-uffiċjali tiegħu: Għażarija bin Sadok kien il-qassis; Eliħoref u Aħija ulied Sisa, segretarji; Ġosafat bin Aħilud, kunsillier; Benajja bin Ġeħojada, kmandant tal-eżerċtu; Sadok u Abjatar, qassisin; Għażarija bin Natan, kap tal-kummissarji; Żabud bin Natan, qassis, ħabib tas-sultan; Aħisar, maġġordom; u Adoniram bin Għabda, soprastant fuq ix-xogħol bilfors.

Salamun kellu wkoll tnax-il kummissarju fuq Iżrael kollu, u kienu jaħsbu għall-provvisti tas-sultan u d-dar tiegħu.

Kull wieħed kellu jaħseb għall-provvista ta' xahar fis-sena.

Dawn kienu ismijiethom: Ben-ħur fil-muntanji ta' Efrajm; Ben-deker f'Makas, Sagħalbim u Betxemex, Elon-bet-ħanan; Ben-ħesed f'Arubbot; kellu Soku u l-art kollha ta' Ħefer.

Ben-abinadab f'Nafat-dor; martu kienet Tafat, bint Salamun.

Bagħana bin Aħilud kellu Tagħnak u Megiddu u Betsan kollu, li taħbat Saretan minn taħt Ġeżragħel, minn Betsan sa Abel-meħola san-naħa l-oħra ta' Ġoknegħam.

Ben-geber f'Ramot-gilgħad; kellu f'idejh l-irħula ta' Ġajir bin Manassi, li kienu f'Gilgħad, u wkoll l-inħawi ta' Argob f'Basan; sittin belt kbira u mdawra bis-swar, u magħluqa bl-iżbarri tal-bronż.

Aħinadab bin Għiddu, f'Maħanajm; Aħimagħas f'Naftali - dan ukoll ħa b'martu lil Baxemat bint Salamun; Bagħana bin Ħusaj, f'Aser u Begħalot; Ġeħosafat bin Paruħa, f'Issakar.

Simgħi bin Ela, f'Benjamin; Geber bin Uri, fl-art ta' Gilgħad, fl-art ta' Siħon, sultan tal-Amurrin, u ta' Għog, sultan ta' Basan.

Kien hemm imbagħad kummissarju wieħed fuq l-art ta' Ġuda .

Il-poplu ta' Ġuda u Iżrael kien kotran bħar-ramel tal-baħar; u kienu lkoll ferħana jieklu u jixorbu.